Source: https://www.europarl.europa.eu/doceo/document/A-8-2018-0170_MT.html
Timestamp: 2020-04-09 15:23:57+00:00
Document Index: 1800503

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

1061k 121k
dwar l-interpretazzjoni u l-implimentazzjoni tal-Ftehim Interistituzzjonali dwar it-Tfassil Aħjar tal-Liġijiet
ITTRA TAL-KUMITAT GĦAT-TRASPORT U T-TURIŻMU
– wara li kkunsidra l-Ftehim Interistituzzjonali dwar it-Tfassil Aħjar tal-Liġijiet tat-13 ta' April 2016(1) ("il-FII l-ġdid"),
– wara li kkunsidra l-Ftehim Interistituzzjonali dwar it-Tfassil Aħjar tal-Liġijiet tas-16 ta' Diċembru 2003(3) ("il-FII tal-2003"),
– wara li kkunsidra s-sentenzi tal-Qorti tal-Ġustizzja tal-Unjoni Ewropea tat-18 ta' Marzu 2014 ("il-kawża dwar il-bijoċidi"), tas-16 ta' Lulju 2015 ("il-kawża dwar il-mekkaniżmu ta' reċiproċità tal-viża"), tas-17 ta' Marzu 2016 ("il-kawża dwar l-att delegat dwar is-CEF"), tal-14 ta' Ġunju 2016 ("il-kawża dwar it-Tanzanija") u tal-24 ta' Ġunju 2016 ("il-kawża dwar Mauritius")(11),
– Deċiżjoni tal-Parlament Ewropew tad-9 ta' Marzu 2016 dwar il-konklużjoni ta' Ftehim Interistituzzjonali dwar Tfassil Aħjar tal-Liġijiet bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea(15),
– wara li kkunsidra l-komunikazzjoni tal-Kummissjoni tat-13 ta' Diċembru 2016, bit-titolu "Id-Dritt tal-UE: Riżultati aħjar permezz ta' applikazzjoni aħjar" (C(2016)8600),
– wara li kkunsidra d-Dokument ta' Ħidma tal-Persunal tal-Kummissjoni intitolat "Better regulation guidelines" (Linji gwida għal regolamentazzjoni aħjar) (SWD(2017)0350),
B. billi, fl-okkażjoni tal-adozzjoni tal-FII l-ġdid, il-Parlament u l-Kummissjoni għamlu dikjarazzjoni fejn affermaw li l-ftehim il-ġdid "jirrifletti l-bilanċ bejn u l-kompetenzi rispettivi tal-Parlament Ewropew, il-Kunsill u l-Kummissjoni kif stipulati fit-Trattati" u "huwa mingħajr preġudizzju għall-Ftehim Qafas tal-20 ta' Ottubru 2010 dwar ir-relazzjonijiet bejn il-Parlament Ewropew u l-Kummissjoni Ewropea"(22);
I. billi l-FII l-ġdid jirrikonoxxi s-sostituzzjoni tal-Bord għall-Valutazzjoni tal-Impatt preċedenti bil-Bord tal-Iskrutinju Regolatorju tal-Kummissjoni; billi l-kompitu ta' dan tal-aħħar, inter alia, huwa li jwettaq kontroll oġġettiv tal-kwalità tal-valutazzjonijiet tal-impatt tal-Kummissjoni; billi sabiex inizjattiva, akkumpanjata minn valutazzjoni tal-impatt, tiġi ppreżentata għall-adozzjoni mill-Kummissjoni, hemm bżonn tal-opinjoni pożittiva tal-Bord; billi, fil-każ ta' opinjoni negattiva, l-abbozz tar-rapport irid jiġi rieżaminat u ppreżentat mill-ġdid lill-Bord, u, fil-każ ta' opinjoni negattiva sussegwenti, ikun hemm bżonn ta' deċiżjoni politika sabiex l-inizjattiva tkun tista' tkompli tipproċedi; billi l-opinjoni tal-Bord tiġi ppubblikata fis-sit web tal-Kummissjoni fl-istess ħin bħar-rapport relatat mal-inizjattiva kkonċernata u, fil-każ tal-valutazzjonijiet tal-impatt, ladarba l-Kummissjoni tkun adottat l-inizjattiva ta' politika relatata(23)1;
L. billi skont il-paragrafu 27 tal-FII l-ġdid, it-tliet Istituzzjonijiet jirrikonoxxu l-ħtieġa li l-leġiżlazzjoni eżistenti kollha tiġi allinjata mal-qafas legali li ġie introdott mit-Trattat ta' Lisbona, u b'mod partikolari l-ħtieġa li tingħata prijorità għolja lill-allinjament fil-pront tal-atti bażiċi kollha li għadhom jirreferu għall-proċedura regolatorja bi skrutinju (RPS). billi l-Kummissjoni pproponiet dak it-tali allinjament f'Diċembru 2016(24); billi l-Parlament u l-Kunsill attwalment qed jeżaminaw f'dettall kbir din il-proposta;
U. billi fil-paragrafu 46 tal-FII l-ġdid, it-tliet Istituzzjonijiet ikkonfermaw l-impenn tagħhom li jużaw it-teknika leġiżlattiva ta' riformulazzjoni għall-modifika tal-leġiżlazzjoni eżistenti b'mod aktar frekwenti u b'rispett sħiħ tal-Ftehim Interistituzzjonali tat-28 ta' Novembru 2001 dwar użu aktar strutturat tat-teknika tar-riformulazzjoni ta' atti legali(25);
2. jilqa' l-progress u l-esperjenza miksuba fl-ewwel sena u nofs mill-applikazzjoni tal-FII l-ġdid u jinkoraġġixxi lill-Istituzzjonijiet jagħmlu sforzi ulterjuri sabiex jimplimentaw bis-sħiħ il-ftehim, b'mod partikolari fir-rigward tan-negozjati interistituzzjonali dwar kriterji mhux vinkolanti għall-applikazzjoni tal-Artikoli 290 u 291 tat-TFUE, l-allinjament tal-atti bażiċi kollha li għadhom jirreferu għall-proċedura regolatorja bi skrutinju (RPS), in-negozjati interistituzzjonali dwar l-arranġamenti prattiċi għall-kooperazzjoni u l-qsim tal-informazzjoni dwar in-negozjar u l-konklużjoni ta' ftehimiet internazzjonali, u l-istabbiliment ta' bażi tad-data konġunta apposta dwar l-istat attwali tal-fajls leġiżlattivi;
23. Jilqa' l-fatt li l-FII jistipula li għandhom jitqiesu l-"valur miżjud Ewropew" ta' kwalunkwe azzjoni proposta min-naħa tal-Unjoni kif ukoll il-"kost tan-non-Ewropa" fin-nuqqas ta' azzjoni fil-livell tal-Unjoni meta tiġi stabbilita l-aġenda leġiżlattiva; jenfasizza li l-kost tan-non-Ewropa jista' jiġi stmat f'EUR 1 750 biljun fis-sena, ekwivalenti għal 12 % tal-PDG tal-UE (2016); ifaħħar il-ħidma tad-Direttorat għall-Valutazzjoni tal-Impatt u l-Valur Miżjud Ewropew tas-Servizz ta' Riċerka tal-Parlament Ewropew (ERPS) f'dan il-kuntest;
27. Jistieden lill-kumitati kollha jeżaminaw sistematikament il-valutazzjonijiet tal-impatt tal-Kummissjoni u jeżaminaw l-analiżi tal-valutazzjoni tal-impatt ex ante tal-Parlament kmieni kemm jista' jkun fil-proċess leġiżlattiv;
71. Jilqa' l-fatt li n-negozjati interistituzzjonali msemmija fil-paragrafu 40 tal-FII l-ġdid bdew f'Novembru tal-2016; jinnota b'diżappunt li wara aktar minn sena ta' diskussjonijiet, żewġ sessjonijiet ta' negozjati fil-livell politiku u għadd ta' laqgħat fil-livell tekniku, għadu ma ntlaħaq l-ebda ftehim minkejja ġurisprudenza ċara u stabbilita;
74. Jistieden lit-tliet istituzzjonijiet tal-UE jikkonkludu – fi żmien debitu– in-negozjati dwar arranġamenti prattiċi mtejba għall-kooperazzjoni u l-kondiviżjoni ta' informazzjoni li nbdew f'Novembru 2016 f'konformità mal-paragrafu 40 tal-Ftehim Interistituzzjonali dwar it-Tfassil Aħjar tal-Liġijiet;
75. Ifakkar lill-Kunsill u l-Kummissjoni li l-arranġamenti prattiċi fir-rigward tal-ftehimiet internazzjonali jridu jkunu konformi mat-Trattati, b'mod partikolari l-Artikolu 218(10) tat-TFUE, u jieħdu kont tas-sentenzi tal-Qorti tal-Ġustizzja, bħal dawk maħruġa fil-każ tat-Tanzanija u fil-każ ta' Mauritius(36);
76. Jistieden lill-istituzzjonijiet l-oħra jikkonformaw mat-Trattati u mar-regolamenti u josservaw il-ġurisprudenza rilevanti sabiex jiżguraw li l-Parlament:
a. ikun informat minnufih, bis-sħiħ u b'mod preċiż dwar iċ-ċiklu tal-ħajja kollu tal-ftehimiet internazzjonali b'mod proattiv, strutturat u simplifikat, mingħajr ma tiġi mminata l-pożizzjoni ta' negozjar tal-UE u filwaqt li jingħata biżżejjed żmien biex jesprimi l-fehmiet tiegħu fl-istadji kollha u jara li tali fehmiet jiġu kkunsidrati kemm jista' jkun;
b. ikun informat b'mod preċiż u jkun involut fl-istadju ta' implimentazzjoni tal-ftehimiet u, speċjalment fir-rigward tad-deċiżjonijiet meħuda mill-korpi stabbiliti mill-ftehimiet, jitħalla jeżerċita bis-sħiħ id-drittijiet tiegħu bħala koleġiżlatur meta dawn id-deċiżjonijiet ikollhom impatt fuq il-leġiżlazzjoni tal-UE;
c. ikun informat b'mod proattiv dwar il-pożizzjoni tal-Kummissjoni f'fora internazzjonali bħalma huma d-WTO, l-UNCTAD, l-OECD, l-UNDP, l-FAO u l-UNHCR;
77. Jemmen li huwa essenzjali li tiġi rispettata b'mod orizzontali l-prattika dejjiema li l-Parlament jagħti l-approvazzjoni tiegħu qabel ma jiġu applikati b'mod proviżorju d-dispożizzjonijiet kummerċjali u ta' investiment ta' ftehimiet politikament importanti, bi qbil ukoll mal-impenn li ħadet il-Kummissarju Malmström fis-smigħ tagħha fid-29 ta' Settembru 2014; jistieden lill-Kunsill, lill-Kummissjoni u lis-Servizz Ewropew għall-Azzjoni Esterna jkomplu jestendu din il-prattika għall-ftehimiet internazzjonali kollha;
78. Jinnota li l-Parlament jinsab lest li jressaq kawża quddiem il-QtĠ-UE għal darb' oħra sabiex jiżgura li d-drittijiet tal-Parlament jiġu rispettati jekk ma jsir l-ebda progress konklużiv fil-futur qarib fin-negozjati dwar il-paragrafu 40 tal-FII l-ġdid;
79. Jinnota li kull istituzzjoni għandha tkun konxja li r-responsabilità tagħha bħala leġiżlatur ma tiqafx ladarba jiġu konklużi l-ftehimiet internazzjonali; jenfasizza l-ħtieġa ta' monitoraġġ mill-qrib tal-implimentazzjoni u l-isforzi li għaddejjin sabiex jiġi żgurat li l-ftehimiet qed jilħqu l-għanijiet tagħhom; jitlob li l-istituzzjonijiet jestendu l-aħjar prattiki u approċċ kollaborattiv għall-fażijiet ta' implimentazzjoni u ta' evalwazzjoni tal-ftehimiet internazzjonali;
80. Jinnota li l-valutazzjonijiet tal-impatt, inkluża analiżi tas-sitwazzjoni tad-drittijiet tal-bniedem, jaf ikunu għodda importanti fin-negozjar tal-ftehimiet kummerċjali u dwar l-investiment u jistgħu jgħinu lill-partijiet jikkonformaw mal-obbligi tad-drittijiet tal-bniedem tagħhom, u jfakkar fin-natura vinkolanti ta' ftehimiet bħall-Patt Internazzjonali dwar id-Drittijiet Ekonomiċi, Soċjali u Kulturali;
81. Jistieden lill-Kummissjoni u lill-Kunsill jirrispettaw bis-sħiħ id-distribuzzjoni tal-kompetenzi bejn l-UE u l-Istati Membri tagħha, kif jista' jiġi dedott mill-Opinjoni 2/15 tal-QtĠ-UE tas-16 ta' Mejju 2017, għall-adozzjoni ta' direttivi ta' negozjar, negozjati u l-bażi ġuridika tal-proposti li jridu jiġu ffirmati u konklużi, u b'mod partikolari għall-firma tal-Kunsill u l-konklużjoni tal-ftehimiet ta' kummerċ internazzjonali;
82. Jistieden lir-rappreżentanti Ewropej jagħtu attenzjoni partikolari għall-konsistenza bejn l-istandards/ir-rekwiżiti internazzjonali u l-leġiżlazzjoni adottata u vinkolanti tal-UE;
83. Jistieden lill-Kummissjoni tiżvela d-dokumenti li jiddeskrivu l-pożizzjoni tagħha f'organizzazzjonijiet internazzjonali li jistabbilixxu l-istandards fl-oqsma finanzjarji, monetarji u regolatorji, b'mod partikolari l-Kumitat ta' Basel dwar is-Superviżjoni Bankarja; jitlob li l-Parlament ikun infurmat bis-sħiħ fl-istadji kollha tal-iżvilupp tal-istandards internazzjonali li jista' jkollhom impatt fuq id-dritt tal-UE;
84. Jitlob l-istabbiliment u l-formalizzazzjoni ta' djalogu finanzjarju dwar l-adozzjoni u l-koerenza tal-pożizzjonijiet Ewropej fit-tħejjija għal negozjati internazzjonali ewlenin, skont ir-riżoluzzjoni adottata mill-Parlament Ewropew dwar ir-rwol tal-UE fil-qafas tal-istituzzjonijiet u l-korpi internazzjonali finanzjarji, monetarji u regolatorji; jenfasizza li, abbażi ta' linji gwida dettaljati, li potenzjalment jistgħu jiġu kkomplementati b'riżoluzzjonijiet ta' gwida proattivi, dawn il-pożizzjonijiet jenħtieġ li jiġu diskussi u jkunu magħrufa ex ante, filwaqt li jiġi żgurat segwitu, fejn il-Kummissjoni tirrapporta lura b'mod regolari dwar l-applikazzjoni ta' dawn il-linji gwida;
85. Ifakkar fid-dikjarazzjoni tiegħu adottata fil-15 ta' Marzu 2018 dwar il-post tas-sede tal-Aġenzija Ewropea għall-Mediċini, fejn il-Parlament wera d-dispjaċir tiegħu għall-fatt li r-rwol u d-drittijiet tiegħu bħala koleġiżlatur ugwali mal-Kunsill, ma ġewx ikkunsidrati debitament;
86. Jirrikonoxxi l-mandat approvat mill-Coreper fis-6 ta' Diċembru 2017 li jaqbel dwar il-pożizzjoni tal-Kunsill rigward il-proposta tal-Kummissjoni għal reġistru ta' trasparenza obbligatorju; jistieden lill-partijiet kollha jiffinalizzaw in-negozjati fi spirtu ta' kooperazzjoni tajba biex titjieb it-trasparenza tal-proċess leġiżlattiv;
87. Jenfasizza l-importanza tal-prinċipju stipulat fil-paragrafu 43 tal-FII l-ġdid, li meta, fil-kuntest tat-traspożizzjoni tad-direttivi fil-liġi nazzjonali, l-Istati Membri jagħżlu li jżidu elementi li bl-ebda mod ma jkunu relatati ma' dik il-leġiżlazzjoni tal-Unjoni, tali żidiet għandhom ikunu identifikabbli permezz tal-att(i) ta' traspożizzjoni, jew permezz ta' dokumenti assoċjati; jinnota li din l-informazzjoni għadha tkun nieqsa ta' spiss; jistieden lill-Kummissjoni u lill-Istati Membri jaġixxu b'mod konġunt u konsistenti biex jindirizzaw in-nuqqas ta' trasparenza u problemi oħra relatati ma' regolamentazzjoni żejda(37);
92. Iqis li l-impenn meħud mill-Kummissjoni skont il-paragrafu 45 tal-FII l-ġdid għandu jiġi interpretat fis-sens li, bir-rispett dovut għar-regoli dwar il-kunfidenzjalità, l-aċċess tal-Parlament għal informazzjoni relatata ma' proċeduri ta' qabel il-ksur u ta' ksur se jissaħħaħ b'mod konsiderevoli; itenni, għal dan il-għan, it-talbiet li ilu jagħmel lill-Kummissjoni fir-rigward tad-data li l-Parlament huwa intitolat jaċċessa(38);
93. Itenni l-apprezzament tiegħu fir-rigward tal-mekkaniżmu għas-soluzzjoni tal-problemi EU Pilot bħala mod aktar informali, iżda xorta waħda effettiv, biex tiġi żgurata l-konformità mad-dritt tal-Unjoni min-naħa tal-Istati Membri(39); ma japprovax it-tħabbira tal-Kummissjoni li, bħala regola ġenerali, se tniedi proċeduri ta' ksur mingħajr ma tibqa' tibbaża ruħha fuq dan il-mekkaniżmu(40);
98. Jilqa' l-impenn meħud fil-paragrafu 46 tal-FII l-ġdid favur użu aktar frekwenti tat-teknika leġiżlattiva ta' riformulazzjoni; itenni li din it-teknika għandha tikkostitwixxi t-teknika leġiżlattiva ordinarja bħala għodda imprezzabbli biex tinkiseb is-simplifikazzjoni(41); iqis, madankollu, li fil-każ ta' riforma politika sħiħa, il-Kummissjoni għandha, minflok tuża riformulazzjoni teknika, tressaq proposta għal att legali ġdid għal kollox li jħassar il-leġiżlazzjoni eżistenti, sabiex il-koleġiżlaturi jkunu jistgħu jinvolvu ruħhom f'diskussjonijiet politiċi wiesgħa u jaraw li l-prerogattivi tagħhom kif minquxa fit-Trattati jkunu ppreżervati għal kollox;
104. Jinnota li l-Konferenza tal-Presidenti se tirċievi rapport regolari, imfassal mill-President, li jiddeskrivi s-sitwazzjoni attwali tal-implimentazzjoni kemm internament kif ukoll interistituzzjonalment; iqis li dan ir-rapport jinħtieġ li jieħu kont dovut tal-valutazzjoni magħmula mill-Konferenza tal-Presidenti tal-Kumitati abbażi tal-esperjenzi tal-kumitati differenti, b'mod partikulari l-Kumitat għall-Affarijiet Legali, bħala l-kumitat responsabbli għat-tfassil aħjar tal-liġijiet u s-semplifikazzjoni tad-dritt tal-Unjoni(42);
ĠU C 73, 17.3.1999, p. 1.
ĠU C 145, 30.6.2007, p. 5.
ĠU C 369, 17.12.2011, p. 15.
ĠU C 484, 24.12.2016, p. 7.
ĠU C 446, 29.12.2017, p. 1.
Sentenza tal-Qorti (Awla Manja) tat-18 ta' Marzu 2014, Il-Kummissjoni Ewropea vs Il-Parlament Ewropew u l-Kunsill tal-Unjoni Ewropea, Kawża C-427/12, EU:C:2014:170; sentenza tal-Qorti (Awla Manja) tas-16 ta' Lulju 2015, Il-Kummissjoni Ewropea vs Il-Parlament Ewropew u l-Kunsill tal-Unjoni Ewropea, Kawża C-88/14, ECLI:EU:C:2015:499; sentenza tal-Qorti tas-17 ta' Marzu 2016, Il-Parlament Ewropew vs Il-Kummissjoni Ewropea, Kawża C-286/14, EU:C:2016:183; sentenza tal-Qorti (Awla Manja) tal-14 ta' Ġunju 2016, Il-Parlament vs Il-Kunsill, Kawża C-263/14, ECLI:EU:C:2016:435; sentenza tal-Qorti (Awla Manja) tal-24 ta' Ġunju 2016, Il-Parlament vs Il-Kunsill, Kawża C-658/11, ECLI:EU:C:2014:2025.
Testi adottati, P8_TA(2016)0104.
Testi adottati, P8_TA(2016)0312.
Testi adottati, P8_TA(2016)0081.
ĠU C 289, 9.8.2016, p. 53.
ĠU C 285, 29.8.2017, p. 11.
ĠU C 93, 24.3.2017, p. 14.
Ara l-Anness II għad-deċiżjoni tal-Parlament Ewropew tad-9 ta' Marzu 2016 dwar il-konklużjoni ta' Ftehim Interistituzzjonali dwar Tfassil Aħjar tal-Liġijiet bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea (Testi adottati, P8_TA(2016)0081).
1 L-Artikolu 6(2) tad-Deċiżjoni tal-President tal-Kummissjoni Ewropea tad-19 ta' Mejju 2015 dwar l-istabbilment ta' Bord tal-Iskrutinju Regolatorju indipendenti (C(2015)3263).
Ara COM(2016)0798 u COM(2016)0799.
Ara r-riżoluzzjoni tal-Parlament tad-9 ta' Settembru 2010 dwar Tfassil Aħjar tal-Liġijiet - il-15-il rapport annwali mill-Kummissjoni skont l-Artikolu 9 tal-Protokoll dwar l-applikazzjoni tal-prinċipji tas-sussidjarjetà u l-proporzjonalità (ĠU C 308E, 20.10.2011, p. 66), il-paragrafu 47.
Ara r-riżoluzzjoni tal-Parlament tas-27 ta' Novembru 2014 dwar ir-reviżjoni tal-linji gwida tal-valutazzjoni tal-impatt tal-Kummissjoni u r-rwol tat-test tal-SMEs (ĠU C 289, 9.8.2016, p. 53), paragrafu 16.
Ara r-riżoluzzjoni tal-Parlament tad-9 ta' Marzu 2016 dwar il-konklużjoni ta' Ftehim Interistituzzjonali dwar Tfassil Aħjar tal-Liġijiet bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea (Testi adottati, P8_TA(2016)0081), paragrafu 4.
Ara r-riżoluzzjoni tal-Parlament tas-27 ta' Novembru 2014, imsemmija hawn fuq, il-paragrafu 12; Id-deċiżjoni tal-Kummissjoni tad-9 ta' Marzu 2016, imsemmija hawn fuq, il-paragrafu 6.
Ara r-riżoluzzjoni tal-Parlament tal-14 ta' Settembru 2011 dwar it-tfassil aħjar tal-liġijiet, is-sussidjarjetà u l-proporzjonalità u r-regolamentazzjoni intelliġenti, il-paragrafu 5.
Ara r-Regoli ta' Proċedura tal-Parlament Ewropew, l-Anness V, punt XVI.1.
Ara r-riżoluzzjoni tal-Parlament Ewropew tal-25 ta' Frar 2014 dwar segwitu dwar id-delega ta' setgħat leġiżlattivi u l-kontroll mill-Istati Membri tal-eżerċizzju tas-setgħat ta' implimentazzjoni min-naħa tal-Kummissjoni, imsemmija hawn fuq, il-premessa D.
Ara r-riżoluzzjoni tal-Parlament Ewropew tal-25 ta' Frar 2014 dwar segwitu dwar id-delega ta' setgħat leġiżlattivi u l-kontroll mill-Istati Membri tal-eżerċizzju tas-setgħat ta' implimentazzjoni min-naħa tal-Kummissjoni, imsemmija hawn fuq, il-paragrafu 6.
Ibid, paragrafu 1.
Is-sentenza tal-Qorti tal-Ġustizzja (Awla Manja) tat-18 ta' Marzu 2014, Il-Kummissjoni Ewropea vs Il-Parlament Ewropew u l-Kunsill tal-Unjoni Ewropea, imsemmija hawn fuq; is-sentenza tal-Qorti tal-Ġustizzja tas-17 ta' Marzu 2016, Il-Parlament Ewropew vs Il-Kummissjoni Ewropea, imsemmija hawn fuq; is-sentenza tal-Qorti tal-Ġustizzja (Awla Manja) tal-14 ta' Ġunju 2016, Il-Parlament vs Il-Kunsill, imsemmija hawn fuq.
Is-sentenza tal-Qorti tal-Ġustizzja (Awla Manja) tal-14 ta' Ġunju 2016, Il-Parlament vs Il-Kunsill, imsemmija hawn fuq; is-sentenza tal-Qorti tal-Ġustizzja (Awla Manja) tal-24 ta' Ġunju 2016, Il-Parlament vs Il-Kunsill, imsemmija hawn fuq.
Ara r-riżoluzzjoni tal-Parlament tal-21 ta' Novembru 2012 dwar it-28 rapport annwali dwar il-monitoraġġ tal-applikazzjoni tal-liġi tal-UE (2010) (ĠU C 419, 16.12.2015, p. 73), il-paragrafu 7.
Ara r-riżoluzzjoni tal-Parlament tal-4 ta' Frar 2014 dwar id-29 rapport annwali dwar il-monitoraġġ tal-applikazzjoni tal-liġi tal-UE (2011) (Testi adottati, P7_TA(2014)0051), il-paragrafi 21 u 22.
Ara r-riżoluzzjoni tal-Parlament tas-6 ta' Ottubru 2016 dwar il-monitoraġġ tal-applikazzjoni tad-dritt tal-UE: Rapport Annwali 2014 (Testi adottati, P8_TA(2016)0385), il-paragrafu 16.
Ara l-komunikazzjoni tal-Kummissjoni intitolata "EU law: Better results through better application" (Id-Dritt tal-UE: Riżultati aħjar permezz ta' applikazzjoni aħjar), imsemmija hawn fuq, il-paġna 5.
Ara r-riżoluzzjoni tal-Parlament tal-14 ta' Settembru 2011, imsemmija hawn fuq, il-paragrafu 41;
Ara r-Regoli ta' Proċedura tal-Parlament Ewropew, l-Anness V, punt XVI.3.
Fit-13 ta' April 2016, il-Parlament Ewropew, il-Kunsill u l-Kummissjoni adottaw Ftehim Interistituzzjonali dwar Tfassil Aħjar tal-Liġijiet ġdid ("il-FII l-ġdid") bil-għan li jtejbu l-mod kif l-UE tilleġiżla biex jiġi żgurat li l-leġiżlazzjoni tal-UE taqdi liċ-ċittadini u lin-negozji aħjar u li l-liġijiet u l-politiki tal-UE huma effettivi fil-kisba tal-objettivi tagħhom, b'piż amministrattiv minimu kemm jista' jkun.
Il-FII l-ġdid jistabbilixxi impenji u objettivi komuni, fih dispożizzjonijiet dwar il-kooperazzjoni interistituzzjonali fir-rigward tal-programmazzjoni interistituzzjonali pluriennali u annwali, l-għodda għal tfassil aħjar tal-liġijiet, l-istrumenti leġiżlattivi, l-atti delegati u ta' implimentazzjoni, it-trasparenza u l-koordinament tal-proċess leġiżlattiv, l-implimentazzjoni u l-applikazzjoni tal-leġiżlazzjoni tal-Unjoni u s-simplifikazzjoni. Hu jistabbilixxi wkoll qafas ġenerali għall-implimentazzjoni u l-monitoraġġ tal-FII l-ġdid mit-tliet Istituzzjonijiet. Il-FII l-ġdid jimpenja wkoll lit-tliet Istituzzjonijiet għal aktar negozjati dwar kriterji xierqa għad-delineazzjoni tal-atti delegati u ta' implimentazzjoni u dwar arranġamenti prattiċi mtejba għall-kooperazzjoni u l-kondiviżjoni tal-informazzjoni rigward in-negozjar u l-konklużjoni ta' ftehimiet internazzjonali. Huwa fih impenn favur l-allinjament tal-leġiżlazzjoni eżistenti mal-qafas legali introdott mit-Trattat ta' Lisbona, b'mod partikolari fir-rigward tal-miżuri adottati skont il-proċedura regolatorja bi skrutinju (RPS). Fl-aħħar nett, huwa jipprevedi wkoll l-istabbiliment ta' bażi tad-data konġunta apposta dwar l-istat attwali tal-fajls leġiżlattivi u ta' reġistru dwar l-atti delegati.
II. Deċiżjoni tal-Parlament dwar il-konklużjoni tal-FII l-ġdid u t-twaqqif ta' Grupp ta' Ħidma dwar l-interpretazzjoni u l-implimentazzjoni ta' dan tal-aħħar
Fuq rakkomandazzjoni mill-Kumitat għall-Affarijiet Kostituzzjonali, fit-9 ta' Marzu 2016 il-Parlament iddeċieda, b'516-il vot favur, 92 kontra u 95 astensjoni, li japprova l-FII l-ġdid(1). Id-deċiżjoni tal-Parlament identifikat ukoll firxa ta' kwistjonijiet li jeħtieġu segwitu ulterjuri fil-livell tekniku u/jew fil-livell politiku(2).
Il-Kumitat għall-Affarijiet Legali u l-Kumitat għall-Affarijiet Kostituzzjonali ntalbu mill-Konferenza tal-Presidenti biex jeżaminaw l-implimentazzjoni tal-FII l-ġdid skont l-Artikolu 55 tar-Regoli ta' Proċedura tal-Parlament. Għal dak il-għan, huma waqqfu Grupp ta' Ħidma li s-sejbiet ewlenin tiegħu servew bħala punt ta' tluq għaż-żewġ rapporteurs biex ifasslu dan l-abbozz ta' rapport.
Il-Grupp ta' Ħidma ltaqa' 9 darbiet, bejn l-10 ta' Mejju 2016 u l-20 ta' Novembru 2017. Huwa kkonkluda l-ħidma tiegħu bl-approvazzjoni ta' sommarju tal-attivitajiet u s-sejbiet ewlenin tiegħu ġew ippreżentati fil-laqgħa konġunta tal-Kumitat għall-Affarijiet Legali u l-Kumitat għall-Affarijiet Kostituzzjonali fit-28 ta' Novembru 2017.
III. L-evalwazzjoni tar-rapporteurs dwar tal-implimentazzjoni tal-FII: aspetti ewlenin
Il-progress u l-esperjenza miksuba fl-ewwel sena u nofs tal-applikazzjoni tal-FII l-ġdid inġenerali huma pożittivi u għandhom jinkoraġġixxi lit-tliet Istituzzjonijiet biex jagħmlu aktar sforzi biex jimplimentawh bis-sħiħ, b'mod partikolari fir-rigward tal-kwistjonijiet pendenti: a) kriterji mhux vinkolanti għall-applikazzjoni tal-Artikoli 290 u 291 tat-TFUE u l-allinjament tal-atti bażiċi kollha li għadhom jirreferu għall-PRS, b) l-arranġamenti prattiċi għall-kooperazzjoni u l-kondiviżjoni tal-informazzjoni dwar in-negozjar u l-konklużjoni ta' ftehimiet internazzjonali u c) il-ħolqien ta' bażi tad-data konġunta apposta dwar l-istat attwali tal-fajls leġiżlattivi.
L-għan aħħari tal-FII l-ġdid huwa li titwassal leġiżlazzjoni ta' kwalità għolja fl-interess taċ-ċittadini tal-Unjoni. Għal dan il-għan, il-prinċipju ta' kooperazzjoni leali fost l-Istituzzjonijiet għandu jiġi osservat matul iċ-ċiklu leġiżlattiv kollu bħala wieħed mill-prinċipji minquxa fl-Artikolu 13 tat-TUE.
L-ewwel eżerċizzju ta' programmazzjoni interistituzzjonali annwali skont il-FII l-ġdid wassal għall-ewwel dikjarazzjoni konġunta dwar il-prijoritajiet leġiżlattivi tal-UE għall-2017 u dikjarazzjoni konġunta oħra għas-snin 2018-2019. Dan juri l-impenn tat-tliet Istituzzjonijiet, u hija ħaġa li għandha tintlaqa' tajjeb, bil-fehim li ż-żieda fil-veloċità m'għandhiex tingħata prijorità għad-detriment tal-kwalità leġiżlattiva.
Meta tippreżenta l-Programm ta' Ħidma tagħha, il-Kummissjoni għandha tindika b'mod ċar in-natura legali ta' kull proposta b'mod preċiż u realistiku.
Fir-rigward tar-risposti tal-Kummissjoni għat-talbiet tal-Parlament għal proposti għal atti tal-Unjoni skont l-Artikolu 225 tat-TFUE, il-Kummissjoni naqset milli tadotta komunikazzjoni speċifika kif previst fil-paragrafu 10 tal-FII l-ġdid. Il-Parlament jorbot valur mal-adozzjoni ta' tali komunikazzjonijiet speċifiċi peress li huma intiżi biex jiżguraw trasparenza sħiħa u jagħtu rispons politiku għat-talbiet tal-Parlament.
Il-FII l-ġdid ġustament jagħmilha ċara li l-valutazzjonijiet tal-impatt qatt ma jistgħu jissostitwixxu d-deċiżjonijiet politiċi jew jikkawżaw dewmien żejjed fil-proċess leġiżlattiv. Il-valutazzjoni tal-impatt hija għodda importanti, li għandha tkopri b'mod ibbilanċjat l-aspetti varji previsti fil-FII, inklużi, kif insista l-Parlament, it-testijiet tal-SMEs. Il-Kummissjoni rrevediet il-Linji Gwida għal Regolamentazzjoni Aħjar f'Lulju 2017.
Minkejja din ir-reviżjoni u l-impenn fil-paragrafu 13 tal-FII l-ġdid, ħafna mill-proposti tal-Kummissjoni, inklużi proposti politikament sensittivi, mhumiex akkumpanjati minn valutazzjonijiet tal-impatt. B'mod partikolari, 20 minn 59 proposta identifikati bħala prijoritajiet fid-dikjarazzjoni konġunta tal-2017 ma ġewx akkumpanjata b'valutazzjoni tal-impatt. Jidher ukoll li l-kwalità u l-livell ta' dettall tal-valutazzjonijiet tal-impatt jista' jvarja ħafna.
It-twaqqif ta' bażi tad-data konġunta apposta dwar l-istat attwali tal-fajls leġiżlattivi, inkluża informazzjoni dwar il-passi kollha tal-proċedura leġiżlattiva biex tiġi ffaċilitata t-traċċabilità tagħha kif imsemmi fil-paragrafu 39 tal-FII l-ġdid, huwa għan kruċjali li jeħtieġ li jiġi segwiti mingħajr dewmien żejjed.
Il-memorandum ta' spjegazzjoni li jakkumpanja kull waħda mill-proposti tal-Kummissjoni issa għandu jispjega kif il-miżuri proposti huma ġġustifikati fid-dawl tal-prinċipji tas-sussidjarjetà u tal-proporzjonalità. Huwa wkoll rakkomandabbli li tiġi żgurata l-konsistenza bejn il-memorandum ta' spjegazzjoni u l-valutazzjoni tal-impatt relatata;
It-tliet Istituzzjonijiet impenjaw ruħhom favur skambju ta' fehmiet dwar modifiki tal-bażi ġuridika fil-paragrafu 25 tal-FII l-ġdid. F'dan ir-rigward, għandu jiġi enfasizzat ir-rwol u l-kompetenza tal-Kumitat tiegħu għall-Affarijiet Legali fil-verifika bażijiet ġuridiċi. Qed tiġi enfasizzata wkoll il-pożizzjoni tal-Parlament li se jirreżisti kwalunkwe tentattiv li jdgħajjef is-setgħat leġiżlattivi tal-Parlament Ewropew permezz ta' modifika bla bżonn tal-bażi ġuridika.
Il-Kummissjoni rrispettat l-iskadenza stipulata permezz tal-FII l-ġdid u f'Diċembru 2016 ipproponiet l-allinjament ta' numru ta' atti bażiċi li għadhom jirreferu għall-proċedura regolatorja bi skrutinju (RPS). Dawn il-proposti qed jiġu eżaminati mill-koleġiżlaturi.
Ir-rikors sistematiku tal-Kummissjoni għall-esperti tal-Istati Membri b'rabta mat-tħejjija ta' atti delegati hija waħda mill-konċessjonijiet ewlenin li saru mill-Parlament. Minkejja t-tħassib li dan jista' jċajpar id-differenzi bejn l-atti delegati u l-atti ta' implimentazzjoni sal-punt li dan jista' jimplika qawmien mill-ġdid de facto tal-mekkaniżmu ta' komitoloġija ta' qabel it-Trattat ta' Lisbona, din il-konċessjoni li saret waqt in-negozjati kienet maħsuba biex tħeġġeġ lill-Kunsill jaċċetta l-atti delegati, meta l-kriterji skont l-Artikolu 290 tat-TFUE ikunu ssodisfati. Sorprendentement, il-Kunsill ipprova jinsisti fuq l-għoti ta' setgħat ta' implimentazzjoni skont l-Artikolu 291 tat-TFUE jew fuq l-inklużjoni tal-elementi kollha eliġibbli in abstracto għal delega ta' setgħa jew għoti ta' setgħat ta' implimentazzjoni fl-atti bażiċi nfushom. Saħansitra aktar sorprendenti, f'dawk il-każijiet il-Kummissjoni għażlet li ma tiddefendix il-proposti tagħha stess.
In-negozjati interistituzzjonali dwar kriterji mhux vinkolanti għall-applikazzjoni tal-Artikoli 290 u 291 tat-TFUE msemmija fil-paragrafu 28 tal-FII l-ġdid ("kriterji ta' delineazzjoni") bdew f'Settembru 2017. il-mandat tal-Parlament għal dawk in-negozjati huwa stabbilit fir-riżoluzzjoni tal-Parlament tal-25 ta' Frar 2014(3). Indipendentement mill-kriterji li jistgħu jiġu miftiehma, dawn għandhom jieħdu kont tas-sentenzi tal-Qorti tal-Ġustizzja(4).
Il-Kummissjoni qablet li tiżgura li l-Parlament Ewropew u l-Kunsill ikollhom aċċess ugwali għall-informazzjoni kollha dwar l-atti delegati u ta' implimentazzjoni, b'mod li huma se jirċievu d-dokumenti kollha fl-istess ħin li jirċevuhom l-esperti tal-Istati Membri. L-esperti mill-Parlament Ewropew u mill-Kunsill għandu jkollhom aċċess sistematiku għal-laqgħat tal-gruppi ta' esperti tal-Kummissjoni li għalihom ikunu mistiedna l-esperti tal-Istati Membri u li jikkonċernaw it-tħejjija ta' atti delegati. L-evidenza miġbura s'issa turi li tali aċċess tjieb b'mod sinifikanti.
Sar progress rapidu fil-livell interistituzzjonali fit-twaqqif ta' reġistru funzjonali konġunt ta' atti delegati. It-tnedija uffiċjali tiegħu saret fit-12 ta' Diċembru 2017. Din hija kisba importanti.
Il-prinċipju li skontu l-Parlament Ewropew u l-Kunsill, bħala koleġiżlaturi, għandhom jeżerċitaw is-setgħat tagħhom fuq bażi ugwali huwa ta' importanza assoluta, iżda hemm it-tendenza li dan jiddgħajjef minħabba l-fatt li hemm nuqqas ġenerali ta' informazzjoni mill-Kunsill. Il-laqgħat tal-Kumitat fil-Parlament Ewropew huma pubbliċi, filwaqt li l-gruppi ta' ħidma tal-Kunsill mhumiex. Għaldaqstant, huwa ġustifikat li jintalab li l-aġendi, id-dokumenti ta' ħidma u l-proposti tal-Presidenza tal-gruppi ta' ħidma u tal-COREPER, jiġu trażmessi lill-Parlament b'mod strutturat u regolari. Barra mill-iskambji informali ta' fehmiet, il-Parlament għandu jkun mistieden ukoll biex jibgħat rappreżentanti fil-laqgħat tal-gruppi ta' ħidma tal-Kunsill u l-COREPER.
In-negozjati interistituzzjonali dwar l-arranġamenti prattiċi għall-kooperazzjoni u l-kondiviżjoni tal-informazzjoni dwar in-negozjar u l-konklużjoni ta' ftehimiet internazzjonali, beda f'Novembru 2016. Madankollu, wara aktar minn sena ta' diskussjonijiet s'issa għadu ma ntlaħaq l-ebda ftehim minkejja ġurisprudenza ċara u stabbilita(5).
It-traspożizzjoni korretta u f'waqtha ta' leġiżlazzjoni tal-Unjoni, li tkun ċara u tista' tiġi trasposta faċilment, u li jkollha valur miżjud Ewropew speċifiku, hija kruċjali għat-tfassil aħjar tal-liġijiet. Skont il-FII l-ġdid, meta, fil-kuntest tat-traspożizzjoni tad-direttivi fid-dritt nazzjonali, l-Istati Membri jagħżlu li jżidu elementi li bl-ebda mod ma huma relatati ma' dik il-leġiżlazzjoni tal-Unjoni, tali żidiet jeħtieġ li jsiru identifikabbli permezz tal-att(i) ta' traspożizzjoni, jew permezz ta' dokumenti assoċjati. Għad irid isir ħafna progress fir-rigward tal-identifikazzjoni tar-regolamentazzjoni żejda.
Il-Parlament iddikjara f'diversi okkażjonijiet li għandu jingħata aċċess għall-informazzjoni relatata mal-proċeduri ta' qabel il-ksur u mal-proċeduri ta' ksur. Il-mekkaniżmi effikaċi għas-soluzzjoni ta' problemi, bħalma huma l-EU Pilot, m'għandhomx jiġu mwarrba malajr wisq.
Is-simplifikazzjoni tinsab fil-qalba tat-tfassil aħjar tal-liġijiet. Mod wieħed biex dan isir huwa r-rikors sistematiku għat-teknika leġiżlattiva ta' riformulazzjoni, li għaldaqstant għandha tikkostitwixxi t-teknika leġiżlattiva ordinarja. Madankollu, fil-każ ta' riforma politika sħiħa, ikun aħjar li l-Kummissjoni tressaq proposta għal att legali ġdid għal kollox li jħassar il-leġiżlazzjoni eżistenti, sabiex il-koleġiżlaturi jkunu jistgħu jinvolvu ruħhom f'diskussjonijiet politiċi wiesgħa u jaraw li l-prerogattivi tagħhom kif minquxa fit-Trattati jkunu ppreżervati għal kollox;
Il-Kummissjoni wettqet l-ewwel stħarriġ annwali tagħha dwar il-piżijiet u vvalutat il-fattibbiltà li jiġu stabbiliti objettivi għat-tnaqqis tal-piżijiet f'setturi speċifiċi kif previst fil-FII. Is-sejbiet ġew ippreżentati fl-24 ta' Ottubru 2017 bħala parti mill-Programm ta' Ħidma tal-Kummissjoni għall-2018 u jikkonfermaw li l-enfasi fuq il-qtugħ tal-ispejjeż żejda għadha xierqa u jissuġġerixxu li hemm interazzjoni kumplessa ta' fatturi differenti li jinfluwenzaw il-perċezzjoni tan-negozji. Sabiex wieħed ikun jista' jidentifika b'mod konkret x'tista' fil-fatt jiġi ssimplifikat, iridu jinġabru l-fehmiet dwar biċċiet ta' leġiżlazzjoni speċifika jew settorjali. Il-Kummissjoni għandha tirfina l-istħarriġ annwali dwar il-piżijiet, abbażi tal-lezzjonijiet misluta mill-ewwel stħarriġ u tapplika metodi ta' ġbir ta' data trasparenti u verifikabbli, b'attenzjoni partikolari għall-ħtiġijiet tal-SMEs, u bl-inklużjoni kemm tal-piżijiet reali kif ukoll ta' dawk perċepiti filwaqt li titqies il-ħtieġa li l-leġiżlazzjoni tissodisfa l-objettivi tagħha. Il-Kummissjoni għandha tistabbilixxi objettivi ta' tnaqqis tal-piżijiet għal kull inizjattiva b'mod flessibbli iżda b'mod affidabbli u bbażat fuq l-evidenza, u f'konsultazzjoni sħiħa mal-partijiet interessati, kif tagħmel diġà taħt ir-REFIT;
Il-Konferenza tal-Presidenti tal-Kumitati għandha rwol importanti fil-monitoraġġ tal-implimentazzjoni tal-FII l-ġdid u għandha tipprovdi lill-Konferenza tal-Presidenti kull rakkomandazzjoni li tqis xierqa. Il-Kumitat għall-Affarijiet Legali, bħala l-kumitat responsabbli għat-tfassil aħjar tal-liġijiet u s-simplifikazzjoni tad-dritt tal-Unjoni(6), għandu jikkontribwixxi bil-kbir għal dan l-eżerċizzju.
Ir-riżoluzzjoni tal-Parlament tad-9 ta' Marzu 2016 dwar il-konklużjoni ta' Ftehim Interistituzzjonali dwar Tfassil Aħjar tal-Liġijiet bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea, P8_TA(2016)0081).
Ara d-deċiżjoni tal-Parlament tat-9 ta' Marzu 2016, imsemmija hawn fuq, il-paragrafu 16.
Ara, pereżempju, is-sentenza tal-Qorti (Awla Manja) tat-18 ta' Marzu 2014, Il-Kummissjoni Ewropea vs Il-Parlament Ewropew u l-Kunsill tal-Unjoni Ewropea, imsemmi hawn fuq; is-sentenza tal-Qorti tal-Ġustizzja tas-17 ta' Marzu 2016, Il-Parlament Ewropew vs Il-Kummissjoni Ewropea, imsemmija hawn fuq; is-sentenza tal-Qorti tal-Ġustizzja (Awla Manja) tal-14 ta' Ġunju 2016, Il-Parlament vs Il-Kunsill, imsemmija hawn fuq.
Ara s-sentenza tal-Qorti tal-Ġustizzja (Awla Manja) tal-14 ta' Ġunju 2016, Il-Parlament vs Il-Kunsill, imsemmija hawn fuq; is-sentenza tal-Qorti tal-Ġustizzja (Awla Manja) tal-24 ta' Ġunju 2016, Il-Parlament vs Il-Kunsill, imsemmija hawn fuq.
OPINJONI tal-Kumitat għall-Kummerċ Internazzjonali (12.2.2018)
għall-Kumitat għall-Affarijiet Legali u l-Kumitat għall-Affarijiet Kostituzzjonali
dwar interpretazzjoni u implimentazzjoni tal-ftehim interistituzzjonali dwar Tfassil Aħjar tal-Liġijiet
Il-Kumitat għall-Kummerċ Internazzjonali jistieden lill-Kumitat għall-Affarijiet Legali u lill-Kumitat għall-Affarijiet Kostituzzjonali, bħala l-kumitati responsabbli, biex jinkorporaw is-suġġerimenti li ġejjin fil-mozzjoni għal riżoluzzjoni tagħhom:
A. billi l-Ftehim Interistituzzjonali dwar Tfassil Aħjar tal-Liġijiet (FII BLM) jitlob kooperazzjoni interistituzzjonali bl-għan li tiġi ssimplifikata l-leġiżlazzjoni eżistenti tal-Unjoni u li jiġu evitati r-regolamentazzjoni żejda u l-piżijiet amministrattivi għaċ-ċittadini, l-amministrazzjonijiet u n-negozji; billi l-Parlament jenfasizza li fir-rigward tal-ftehimiet kummerċjali internazzjonali dawn l-objettivi ma għandhomx iwasslu għal standards aktar baxxi għall-protezzjoni tal-ambjent, is-saħħa pubblika, is-saħħa tal-ħaddiema, is-sikurezza, l-istandards tal-Organizzazzjoni Internazzjonali tax-Xogħol jew id-drittijiet tal-konsumaturi;
B. billi l-kooperazzjoni regolatorja ħarġet bħala strument ewlieni fil-ftehimiet kummerċjali internazzjonali fit-triq lejn id-djalogu regolatorju u l-koerenza bejn is-sħab kummerċjali; billi f'dak il-proċess il-Kummissjoni għandha tibqa' impenjata favur il-prinċipji ta' kundizzjonijiet ġusti u ekwi għall-partijiet interessati kollha filwaqt li tiggarantixxi l-ogħla livell ta' trasparenza fit-teħid tad-deċiżjonijiet;
C. billi l-Ftehim Interistituzzjonali dwar Tfassil Aħjar tal-Liġijiet beda jwassal għal titjib tanġibbli f'ċerti prijoritajiet, u billi l-paragrafu 40 tiegħu huwa impenn favur in-negozjar ta' arranġamenti prattiċi mtejba għall-kooperazzjoni u l-kondiviżjoni ta' informazzjoni dwar ftehimiet internazzjonali;
1. Jemmen li huwa essenzjali li tiġi rispettata b'mod orizzontali l-prattika dejjiema li l-Parlament jagħti l-approvazzjoni tiegħu qabel ma jiġu applikati b'mod proviżorju d-dispożizzjonijiet kummerċjali u ta' investiment ta' ftehimiet politikament importanti, kif impenjat ruħha wkoll il-Kummissarju Malmström fis-smigħ tagħha fid-29 ta' Settembru 2014; jistieden lill-Kunsill, lill-Kummissjoni u lis-SEAE jkomplu jestendu din il-prattika għall-ftehimiet internazzjonali kollha;
2. Jistieden lill-istituzzjonijiet l-oħra jikkonformaw mat-Trattati u mar-regolamenti u josservaw il-ġurisprudenza rilevanti sabiex jiżguraw li l-Parlament:
a. ikun informat minnufih, bis-sħiħ u b'mod preċiż dwar iċ-ċiklu tal-ħajja kollu tal-ftehimiet internazzjonali b'mod proattiv, strutturat u simplifikat, mingħajr ma tiġi mminata l-pożizzjoni ta' negozjar tal-UE u jingħata biżżejjed żmien biex jesprimi l-fehmiet tiegħu fl-istadji kollha u biex tali fehmiet jiġu kkunsidrati kemm jista' jkun;
3. Jinnota li l-Parlament jinsab lest li jressaq kawża quddiem il-Qorti tal-Ġustizzja tal-Unjoni Ewropea (QtĠ-UE) għal darb'oħra sabiex jiżgura li d-drittijiet tal-Parlament jiġu rispettati jekk ma jsir l-ebda progress konklużiv fil-futur qarib fin-negozjati dwar il-paragrafu 40 tal-Ftehim Interistituzzjonali dwar Tfassil Aħjar tal-Liġijiet;
4. Jinnota li kull istituzzjoni għandha tkun konxja li r-responsabilità tagħha bħala leġiżlatur ma tiqafx ladarba jiġu konklużi l-ftehimiet internazzjonali; jenfasizza l-ħtieġa ta' monitoraġġ mill-qrib tal-implimentazzjoni u l-isforzi li għaddejjin sabiex jiġi żgurat li l-ftehimiet qed jilħqu l-għanijiet tagħhom; jitlob li l-istituzzjonijiet jestendu l-aħjar prattiki u l-approċċ kollaborattiv għall-implimentazzjoni u l-fażijiet tal-evalwazzjoni tal-ftehimiet internazzjonali;
5. Jilqa' l-Programm ta' Ħidma tal-Kummissjoni dwar fajls ta' prijorità relatati mal-kummerċ, minkejja li dan jista' jipprovdi aktar informazzjoni dwar l-iskedar tan-negozjati kummerċjali internazzjonali; jitlob li jkun hemm trasparenza akbar fil-proċess leġiżlattiv, pereżempju permezz tal-użu ta' bażi tad-data kondiviża;
6. Jinnota li l-valutazzjonijiet tal-impatt, inkluża analiżi tas-sitwazzjoni tad-drittijiet tal-bniedem, jaf ikunu għodda importanti fin-negozjar tal-ftehimiet kummerċjali u dwar l-investiment u jaf jgħinu lill-partijiet jikkonformaw mal-obbligi tad-drittijiet tal-bniedem tagħhom. Ifakkar fin-natura vinkolanti ta' ftehimiet bħall-Patt Internazzjonali dwar id-Drittijiet Ekonomiċi, Soċjali u Kulturali;
7. Jilqa' l-approċċ aktar sistematiku għall-valutazzjonijiet tal-impatt għalkemm il-metodoloġija użata mhijiex dejjem ottima; jistieden lill-Kummissjoni tkompli ssegwi politika kummerċjali bbażata fuq ir-riżultati li tnaqqas il-piżijiet amministrattivi u regolatorji fuq in-negozji filwaqt li tirrispetta l-obbligi u l-impenji tad-drittijiet tal-bniedem f'konformità mal-Prinċipji Gwida tan-NU u l-Linji Gwida tal-Kummissjoni;
8. Jistieden lill-Kummissjoni u lill-Kunsill jirrispettaw bis-sħiħ id-distribuzzjoni tal-kompetenzi bejn l-UE u l-Istati Membri tagħha, kif jista' jiġi dedott mill-Opinjoni 2/15 tal-QtĠ-UE tas-16 ta' Mejju 2017, għall-adozzjoni ta' direttivi ta' negozjar, negozjati u l-bażi ġuridika tal-proposti li jridu jiġu ffirmati u konklużi u b'mod partikolari għall-firma tal-Kunsill u l-konklużjoni tal-ftehimiet ta' kummerċ internazzjonali;
9. Jilqa' t-titjib fil-mod kif jintużaw l-atti delegati u ta' implimentazzjoni, iżda jemmen li hemm bżonn ta' konverġenza ulterjuri li b'konformità mal-fehmiet tal-Parlament; iħeġġeġ l-użu tar-Reġistru Interistituzzjonali tal-Atti Delegati u l-parteċipazzjoni fil-laqgħat tal-esperti.
OPINJONI tal-Kumitat għall-Affarijiet Ekonomiċi u Monetarji (24.11.2017)
Rapporteur għal opinjoni: Roberto Gualtieri
Il-Kumitat għall-Affarijiet Ekonomiċi u Monetarji jistieden lill-Kumitat għall-Affarijiet Legali u l-Kumitat għall-Affarijiet Kostituzzjonali, bħala l-kumitati responsabbli, biex jinkorporaw is-suġġerimenti li ġejjin fil-mozzjoni għal riżoluzzjoni tagħhom:
1. Jiddispjaċih li mhux it-traduzzjonijiet kollha tal-proposti leġiżlattivi jsiru disponibbli fl-istess ħin, u dan iwassal għal dewmien fil-proċess leġiżlattiv;
2. Jemmen li l-presidenzi tal-Kunsill jenħtieġ li jipprovdu aktar informazzjoni dettaljata lill-Parlament dwar in-negozjati fil-Kunsill sabiex il-Parlament jifhem aħjar il-pożizzjonijiet tal-Istati Membri u n-natura tal-problemi tagħhom, u tiġi ffaċilitata l-konklużjoni b'suċċess u f'waqtha tan-negozjati tat-Trilogu; ifakkar li skont il-punt 34 tal-Ftehim Interistituzzjonali dwar it-Tfassil Aħjar tal-Liġijiet (FII), il-koleġiżlaturi "jaqblu dwar l-importanza li jinżammu kuntatti mill-qrib diġà minn qabel in-negozjati interistituzzjonali sabiex jintlaħaq fehim reċiproku aħjar tal-pożizzjonijiet rispettivi tagħhom" u, għal dak il-għan, qablu li se jkomplu "jiffaċilitaw l-iskambju reċiproku ta' fehmiet u informazzjoni, inkluż permezz ta' stedina lir-rappreżentanti tal-istituzzjonijiet l-oħra, għal skambji informali ta' fehmiet fuq bażi regolari"; jirrimarka li dan il-punt tal-FII sa issa ma ġiex implimentat b'mod suffiċjenti u li għad hemm asimmetrija fl-għoti ta' informazzjoni minħabba l-fatt li l-laqgħat tal-kumitat tal-Parlament huma pubbliċi filwaqt li l-gruppi ta' ħidma tal-Kunsill mhumiex; jiddispjaċih dwar l-opaċità persistenti tal-laqgħat tal-Grupp tal-Euro u jenfasizza l-ħtieġa li l-Parlament u l-Membri tiegħu jkollhom aċċess kemm għad-dokumenti relatati mal-pajjiż tal-programm qabel id-deċiżjonijiet, kif ukoll għan-noti ppreżentati lill-Grupp tal-Euro wara l-laqgħat, inklużi l-minuti tiegħu; jissuġġerixxi li l-attendenza tar-rappreżentanti tal-Parlament fil-laqgħat tal-grupp ta' ħidma tal-Kunsill tiffaċilita l-fehim reċiproku, bl-istess mod kif tiffaċilitah l-attendenza fil-laqgħat tal-gruppi ta' esperti;
3. Ifakkar li l-punt 32 tal-FII jipprevedi li "il-Kummissjoni għandha taqdi r-rwol tagħha bħala faċilitatur bit-trattament ugwali taż-żewġ fergħat tal-awtorità leġislattiva, b'rispett sħiħ għar-rwoli assenjati mit-Trattati lit-tliet Istituzzjonijiet"; jitlob, għalhekk, lill-Kummissjoni tagħmel id-dokumenti rilevanti kollha relatati mal-proposti leġiżlattivi, inklużi d-dokumenti informali, disponibbli għaż-żewġ leġiżlaturi fl-istess ħin u, meta jkun fattibbli, tippubblikahom;
4. Jenfasizza li l-valutazzjoni tal-impatt tal-proposti leġiżlattivi l-ġodda jenħtieġ li tqis debitament id-drittijiet fundamentali taċ-ċittadini, il-livelli għoljin ta' inklużjoni soċjali, il-kost ta' non-Ewropa u l-ħarsien ambjentali aħjar, u timmira wkoll biex tinvolvi bis-sħiħ lill-pubbliku u lill-organizzazzjonijiet tas-soċjetà ċivili fid-dawl tal-objettiv li jiġu żgurati trasparenza sħiħa fil-proċess tat-teħid ta' deċiżjonijiet u l-ogħla livelli ta' ġustizzja soċjali;
5. Jenfasizza l-ħtieġa li jkun hemm kooperazzjoni informali aħjar matul il-fażi preparatorja tal-atti delegati u tal-atti ta' implimentazzjoni; iwissi kontra r-riskju li tintesa l-intenzjoni tal-koleġiżlaturi, kif espressa f'att leġiżlattiv u bħala parti mill-għan tiegħu, fit-tħejjija tal-atti delegati u tal-atti ta' implimentazzjoni; jenfasizza l-importanza tar-Reġistru tal-Atti Delegati, li se jkun operattiv dalwaqt; jitlob lill-Kummissjoni tinnotifika lill-koleġiżlaturi simultanjament dwar kull abbozz ta' miżuri ta' implimentazzjoni li jiġi adottat, inklużi l-atti ta' implimentazzjoni u l-istandards tekniċi ta' implimentazzjoni;
6. Jiddispjaċih minħabba l-fatt li f'ħafna okkażjonijiet il-Kummissjoni tqis li l-miżuri ta' livell 2 proposti mit-tliet awtoritajiet tas-servizzi finanzjarji (l-ESAME, l-EBA u l-EIOPA) huma adottati mingħajr tibdil, u dan inaqqas il-ħin ta' skrutinju disponibbli għall-Parlament meta jiġu introdotti tibdiliet importanti jew numru sostanzjali ta' tibdiliet;
7. Jipproponi li l-Kunsill jiltaqa' mill-inqas darba mal-Parlament fil-qafas tal-proċedura ta' konsultazzjoni sabiex il-Parlament ikun jista' jippreżenta u jiġġustifika r-raġunijiet għall-emendi approvati, u li l-Kunsill jesprimi l-pożizzjoni tiegħu dwar kull waħda minnhom; jipproponi, fi kwalunkwe każ, li l-Kunsill jipprovdi tweġiba bil-miktub;
8. Jissuġġerixxi li l-Parlament iwettaq studju kwantitattiv dwar il-grad ta' effettività tal-proċedura ta' konsultazzjoni;
9. Iħeġġeġ lill-Kummissjoni tirrispetta l-qafas ta' żmien stabbilit fir-Regolament tal-Awtoritajiet Superviżorji Ewropej biex tiddeċiedi jekk tapprovax, temendax jew ma tapprovax l-istandards tekniċi abbozzati u, bħala minimu, tinforma uffiċjalment lill-koleġiżlaturi bil-quddiem sew jekk, fuq bażi straordinarja, jkollha l-ħsieb li ma tirrispettax dan iż-żmien, filwaqt li tagħti wkoll ir-raġunijiet tagħha għal dan; jenfasizza l-fatt li dan l-aħħar il-Kummissjoni naqset milli tagħmel dan f'bosta każijiet; ifakkar lill-Kummissjoni li l-proċeduri li permezz tagħhom il-Parlament jiddikjara li m'għandux oġġezzjonijiet għal att mhumiex maħsuba biex jikkumpensaw għal dewmien li joriġina min-naħa tal-Kummissjoni u li dawn il-proċeduri għandhom impatt sinifikanti fuq iż-żmien disponibbli għall-Parlament biex jeżerċita d-drittijiet ta' skrutinju tiegħu;
10. Iħeġġeġ lill-Kummissjoni tirrispetta l-iskadenzi obbligatorji stabbiliti għar-rapporti ta' implimentazzjoni u għar-rieżami tad-direttivi u r-regolamenti;
11. Jitlob li r-rwol tal-Parlament fis-Semestru Ewropew jissaħħaħ permezz ta' ftehim interistituzzjonali;
12. Jistieden lir-rappreżentanti Ewropej jagħtu attenzjoni partikolari għall-konsistenza bejn l-istandards/ir-rekwiżiti internazzjonali u l-leġiżlazzjoni adottata u vinkolanti tal-UE;
13. Jistieden lill-Kummissjoni tiżvela d-dokumenti li jiddeskrivu l-pożizzjoni tagħha f'organizzazzjonijiet internazzjonali li jistabbilixxu l-istandards fl-oqsma finanzjarji, monetarji u regolatorji, b'mod partikolari l-Kumitat ta' Basel dwar is-Superviżjoni Bankarja; jitlob li l-Parlament ikun infurmat bis-sħiħ fl-istadji kollha tal-iżvilupp tal-istandards internazzjonali li jista' jkollhom impatt fuq id-dritt tal-UE;
14. Jitlob l-istabbiliment u l-formalizzazzjoni ta' djalogu finanzjarju dwar l-adozzjoni u l-koerenza tal-pożizzjonijiet Ewropej fit-tħejjija għal negozjati internazzjonali ewlenin, skont ir-riżoluzzjoni adottata mill-Parlament Ewropew dwar ir-rwol tal-UE fil-qafas tal-istituzzjonijiet u l-korpi internazzjonali finanzjarji, monetarji u regolatorji(1); jenfasizza li, abbażi ta' linji gwida dettaljati, li potenzjalment jistgħu jiġu kkomplementati b'riżoluzzjonijiet ta' gwida proattivi, dawn il-pożizzjonijiet jenħtieġ li jiġu diskussi u jkunu magħrufa ex ante, filwaqt li jiġi żgurat segwitu, fejn il-Kummissjoni tirrapporta lura b'mod regolari dwar l-applikazzjoni ta' dawn il-linji gwida.
Il-Kumitat għall-Impjiegi u l-Affarijiet Soċjali jistieden lill-Kumitat għall-Affarijiet Legali u l-Kumitat għall-Affarijiet Kostituzzjonali, bħala l-kumitati responsabbli, biex jinkorporaw s-suġġerimenti li ġejjin fil-mozzjoni għal riżoluzzjoni tagħhom:
1. Jieħu nota tal-ftehim interistituzzjonali (FII) dwar it-tfassil aħjar tal-liġijiet u l-inklużjoni ta' elementi ġodda u innovattivi biex tittejjeb il-kwalità tar-regolamentazzjoni, li jista' jgħin biex jingħata valur miżjud reali f'termini ta' kompetittività, tkabbir u impjiegi, b'mod partikolari bl-introduzzjoni ta' stħarriġ annwali dwar il-piżijiet, miri għat-tnaqqis tal-piżijiet, testijiet tal-SMEs u testijiet tal-kompetittività – li għandhom jikkostitwixxu t-tema rikorrenti ta' kwalunkwe valutazzjoni tal-impatt – u bl-involviment tal-Bord tal-Iskrutinju Regolatorju (RSB) fil-kontroll tal-kwalità tal-valutazzjonijiet tal-impatt, iżda anke bit-titjib tal-proċeduri leġiżlattivi, b'kooperazzjoni leali bejn l-istituzzjonijiet Ewropej u bit-tisħiħ tat-trasparenza tal-proċess leġiżlattiv, filwaqt li jiġu rispettati l-prinċipji fundamentali tad-dritt tal-Unjoni, jiġifieri l-leġittimità demokratika, is-sussidjarjetà u l-proporzjonalità;
2. Iqis il-ftehim dwar it-tfassil aħjar tal-liġijiet bħala eżerċizzju interistituzzjonali li jaspira li jtejjeb il-kwalità tal-leġiżlazzjoni tal-Unjoni; ifakkar li, f'ħafna każijiet, il-leġiżlazzjoni tal-UE tarmonizza jew tissostitwixxi regoli differenti fi 28 Stat Membru, u b'hekk tagħmel is-swieq nazzjonali aċċessibbli b'mod reċiproku u ugwali u tnaqqas l-ispejjeż amministrattivi b'mod ġenerali biex jinħoloq suq intern li jiffunzjona għalkollox;
3. Jissottolinja l-importanza ta' kooperazzjoni trasparenti u leali bejn il-Parlament, il-Kunsill u l-Kummissjoni, li fil-prattika għandha tfisser impenn ġenwin min-naħa tal-Kummissjoni biex tinvolvi lill-Parlament u lill-Kunsill, fl-istess livell, fl-implimentazzjoni tal-arranġamenti ta' programmazzjoni tagħha u jfakkar lill-Kummissjoni fl-obbligu tagħha li tirrispondi minnufih għar-rapporti fuq inizjattiva proprja, kemm leġiżlattivi u kemm mhux leġiżlattivi; jiddeplora l-fatt li diversi rapporti fuq inizjattiva proprja baqgħu bla tweġiba, u jistieden lill-Kummissjoni tagħti lill-koleġiżlaturi – fi żmien tliet xhur – ir-raġunijiet għalfejn tkun irtirat test u tagħti wkoll risposta motivata għat-talbiet għal proposti leġiżlattivi u mhux leġiżlattivi;
4. Jirrimarka li fil-preżent teżisti disparità ta' informazzjoni bejn il-Parlament u l-Kunsill, peress li l-laqgħat tal-kumitati parlamentari huma pubbliċi filwaqt li dawk tal-Kunsill mhumiex; jinsisti fuq l-importanza, għaldaqstant, li jiġi applikat bla dewmien il-punt 34 tal-ftehim, li jgħid li l-Parlament u l-Kunsill, fil-kapaċità tagħhom ta' koleġiżlaturi, għandhom iżommu kuntatt mill-qrib tul in-negozjati interistituzzjonali, b'mod partikolari permezz ta' skambji ta' fehmiet u ta' informazzjoni reċiproka;
5. Jieħu nota – bħala koleġiżlatur inkarigat mill-iskrutinju tal-Kummissjoni – tat-twaqqif tat-Taskforce tal-Kummissjoni dwar is-Sussidjarjetà, il-Proporzjonalità u biex "Nagħmlu anqas b'aktar effiċjenza", li l-ħidma tagħha għandha tkun armonizzata mal-FII biex tiżdied il-fiduċja taċ-ċittadini, li jqisu l-prinċipju tas-sussidjarjetà bħala aspett ewlieni tal-proċess demokratiku, u li jistennew li l-UE taġixxi fejn ikun hemm valur miżjud reali u tinvolvihom aktar fil-proċess deċiżjonali fil-livell tal-UE;
6. Jemmen li l-prinċipju "Aħseb l-Ewwel fiż-Żgħir" għandu jkollu rwol importanti fil-ħolqien tal-impjiegi u t-tkabbir billi jnaqqas l-ispejjeż inġustifikati tal-leġiżlazzjoni fuq l-SMEs; jirrimarka li l-leġiżlazzjoni jista' jkollha impatt differenti fuq l-intrapriżi l-kbar u fuq l-SMEs, u dan għandu jitqies tul il-proċess leġiżlattiv kollu; iħeġġeġ lill-Kummissjoni tara kif il-ħtiġijiet tal-SMEs jistgħu jitqiesu ulterjorment fit-tfassil tal-leġiżlazzjoni u twettaq "test tal-SMEs" sabiex tivvaluta kif l-SMEs jistgħu jintlaqtu mill-proposti tagħha filwaqt li tkompli tiżgura standards għoljin għall-ħarsien tal-konsumatur, tal-impjegati, tas-saħħa u tal-ambjent, irrispettivament mid-daqs tal-intrapriża; jirrimarka li l-kooperazzjoni mas-sħab soċjali tista' tgħin biex jiġi żgurat li l-miżuri jiġu implimentati mingħajr burokrażija żejda, anke fil-kumpaniji żgħar u medji;
7. Iħeġġeġ lill-Kummissjoni biex, fil-kuntest tat-tfassil aħjar tal-liġijiet, tivvaluta aħjar il-konsegwenzi soċjali u ambjentali tal-politiki tagħha, kif ukoll l-impatt tagħhom fuq id-drittijiet fundamentali taċ-ċittadini, billi tikkunsidra wkoll l-ispiża tan-nuqqas ta' leġiżlazzjoni fil-livell Ewropew u l-fatt li l-analiżi tal-ispejjeż u l-benefiċċji tikkostitwixxi biss wieħed minn bosta kriterji;
8. Jiġbed l-attenzjoni għall-Manwal tal-Valutazzjoni tal-Impatt, u b'mod partikolari l-linji gwida dwar il-valutazzjonijiet tal-impatt dwar emendi sostantivi; jemmen bis-sħiħ li l-valutazzjonijiet tal-impatt dwar l-emendi tal-Parlament se jgħinu biex tissaħħaħ il-pożizzjoni tiegħu; jirrimarka li filwaqt li l-valutazzjonijiet tal-impatt jistgħu jgħinu biex tittejjeb il-kwalità tal-leġiżlazzjoni, il-FII madankollu jgħid li dan m'għandux iwassal għal dewmien żejjed fil-proċess tat-tfassil tal-liġijiet jew jippreġudika l-kapaċità tal-koleġiżlaturi li jipproponu emendi, u lanqas jieħu post il-proċess deċiżjonali politiku;
9. Jinnota li, kif speċifikat fil-FII dwar it-tfassil aħjar tal-liġijiet, "[k]ull waħda mit-tliet Istituzzjonijiet hija responsabbli li tiddeċiedi kif torganizza l-ħidma tal-valutazzjoni tal-impatt tagħha, inklużi r-riżorsi interni tal-organizzazzjoni u l-kontroll tal-kwalità";
10. Isostni li, bħalma jgħid il-FII, huwa essenzjali li "[l]-valutazzjoni tal-impatt inizjali tal-Kummissjoni u kwalunkwe ħidma addizzjonali fuq il-valutazzjoni tal-impatt [i]mwettqa matul il-proċess leġislattiv [sic] mill-Istituzzjonijiet" isiru pubbliċi sa tmiem il-proċess leġiżlattiv fl-interess tat-trasparenza fil-konfront taċ-ċittadini u tal-partijiet interessati;
11. Jisħaq fuq l-importanza li l-partijiet ikkonċernati jiġu involuti u kkonsultati pubblikament, b'mod trasparenti u f'waqtu, u li jingħataw biżżejjed żmien għal risposti sinifikanti; isostni li hu essenzjali li l-Kummissjoni twettaq konsultazzjonijiet pubbliċi bil-lingwi uffiċjali kollha matul il-fażi preparatorja;
12. Jisħaq fuq l-importanza tal-Istħarriġ Annwali dwar il-Piżijiet miftiehem bħala għodda għall-identifikazzjoni u l-monitoraġġ tar-riżultati tal-isforzi tal-UE biex jiġu evitati piżijiet żejda u titjieb il-kwalità tal-leġiżlazzjoni tal-Unjoni, li jeħtieġ tkun ambizzjuża;
13. Iħeġġeġ lill-Kummissjoni timplimenta bla dewmien il-miżuri kollha proposti fil-FII, speċjalment dawk b'rabta mal-kooperazzjoni leali fost l-istituzzjonijiet u b'mod partikolari l-Istħarriġ Annwali dwar il-Piżijiet, peress li dan jista' jkollu rwol ewlieni fl-implimentazzjoni u l-applikazzjoni xierqa tal-leġiżlazzjoni tal-UE, b'mod partikolari l-iskrutinju tat-traspożizzjoni u l-infurzar tad-direttivi min-naħa tal-Istati Membri, u tal-miżuri nazzjonali kollha li jmorru lil hinn mid-dispożizzjonijiet tal-leġiżlazzjoni tal-UE (l-hekk imsejjaħ "gold-plating"), filwaqt li jiġi kkunsidrat li l-Istati Membri jistgħu dejjem japplikaw standards ogħla jekk id-dritt tal-Unjoni jiddefinixxi standards minimi biss; jemmen li, f'dan ir-rigward, l-Istħarriġ Annwali dwar il-Piżijiet jipprovdi opportunità oħra biex tingħata prova ulterjuri tal-valur miżjud tal-leġiżlazzjoni tal-UE u tingħata trasparenza liċ-ċittadini;
14. Jinnota li l-RSB huwa l-ewwel pass pożittiv lejn it-twaqqif ta' bord tal-iskrutinju indipendenti; jemmen li l-RSB il-ġdid jeħtieġ juri aktar ambizzjoni; jitlob evalwazzjoni u segwitu regolari tal-ħidma tal-RSB fit-twettiq tar-rwol tiegħu ta' superviżjoni u għoti ta' pariri oġġettivi dwar il-kwalità tal-valutazzjonijiet tal-impatt; iqis li jkun utli li, kemm jista' jkun, l-opinjonijiet tal-RSB jiġu ppubblikati simultanjament mar-riżultati tal-valutazzjonijiet tal-impatt;
15. Jilqa' l-fatt li l-FII jistipula li għandhom jitqiesu l-"valur miżjud Ewropew" ta' kwalunkwe azzjoni proposta min-naħa tal-Unjoni kif ukoll il-"prezz tan-non-Ewropa" fin-nuqqas ta' azzjoni fil-livell tal-Unjoni meta tiġi stabbilita l-aġenda leġiżlattiva; jenfasizza li l-prezz tan-non-Ewropa jista' jiġi stmat f'EUR 1 750 biljun fis-sena, ekwivalenti għal 12 % tal-PDG tal-UE (2016)(1); ifaħħar il-ħidma tad-Direttorat għall-Valutazzjoni tal-Impatt u l-Valur Miżjud Ewropew tas-Servizz ta' Riċerka tal-Parlament Ewropew (ERPS) f'dan il-kuntest;
16. Jenfasizza l-fatt li l-għażla tal-bażi ġuridika għall-proposta tal-Kummissjoni għandha ssir abbażi ta' raġunijiet oġġettivi soġġetti għal stħarriġ ġudizzjarju; jenfasizza, madankollu, id-dritt tal-Parlament, bħala koleġiżlatur, li jipproponi modifiki għall-bażi ġuridika, abbażi tal-interpretazzjoni li jagħti lit-Trattati;
17. Jenfasizza li t-tfassil aħjar tal-liġijiet għandu jiffoka inqas fuq it-tnaqqis tar-regolamentazzjoni u aktar fuq leġiżlazzjoni ta' kwalità u fuq il-ħila tagħha li tħares u tippromwovi l-interessi taċ-ċittadini tal-UE; jenfasizza l-importanza li, meta jitwettqu l-kontrolli tal-idoneità leġiżlattiva, id-drittijiet fundamentali, l-impjiegi, is-saħħa u s-sikurezza jingħataw l-istess importanza li tingħata lill-kunsiderazzjonijiet finanzjarji; jirrimarka li, f'każ ta' kunflitt, id-drittijiet fundamentali għandhom dejjem jieħdu preċedenza;
18. Ifakkar li, bħalma jgħid il-FII, "[i]l-Kummissjoni [għandha] tivvaluta wkoll il-fattibbiltà li, fir-REFIT [il-programm dwar l-idoneità u l-prestazzjoni tar-regolamentazzjoni], jiġu stabbiliti objettivi għat-tnaqqis tal-piżijiet f'setturi speċifiċi" sabiex tgħin biex jitnaqqas il-piż regolatorju u amministrattiv; jistieden lill-Kummissjoni tiċċara l-piżijiet inġustifikati f'setturi kruċjali u, jekk ikun xieraq, tistabbilixxi miri biex jitnaqqsu, mingħajr ma tagħmilha aktar diffiċli biex jintlaħqu l-għanijiet strateġiċi ambizzjużi tal-UE;
19. Ifakkar li, fid-deċiżjoni tiegħu tad-9 ta' Marzu 2016 dwar il-FII l-ġdid, il-Parlament sostna li l-formulazzjoni tal-FII ma timpenjax biżżejjed lit-tliet Istituzzjonijiet biex jinkludu testijiet tal-SMEs u testijiet tal-kompetittività fil-valutazzjonijiet tal-impatt tagħhom; jemmen bis-sħiħ li għandhom jittieħdu passi ulterjuri biex it-tliet Istituzzjonijiet jimpenjaw ruħhom li jinkludu dawn it-testijiet fil-valutazzjonijiet tal-impatt tagħhom;
20. Jistieden lill-Kumitat għall-Impjiegi u l-Affarijiet Soċjali jalloka żmien fil-kumitat fuq bażi regolari biex titwettaq analiżi tal-implimentazzjoni tal-leġiżlazzjoni; jemmen li l-kumitat għandu jistieden lill-Kummissjoni tippreżenta l-valutazzjonijiet tal-impatt tagħha fuq bażi regolari f'laqgħa sħiħa tal-kumitat;
21. Jistieden lill-kumitati kollha jeżaminaw sistematikament il-valutazzjonijiet tal-impatt tal-Kummissjoni u jeżaminaw l-analiżi tal-valutazzjoni tal-impatt ex ante tal-Parlament kmieni kemm jista' jkun fil-proċess leġiżlattiv.
Il-Kumitat għall-Ambjent, is-Saħħa Pubblika u s-Sikurezza tal-Ikel jistieden lill-Kumitat għall-Affarijiet Legali u lill-Kumitat għall-Affarijiet Kostituzzjonali, bħala l-kumitati responsabbli, biex jinkorporaw is-suġġerimenti li ġejjin fil-mozzjoni għal riżoluzzjoni tiegħu:
1. Jiddispjaċih għall-fatt li ġeneralment l-aċċess għal ċerti dokumenti tal-Kunsill dwar ftehimiet internazzjonali, partikolarment mandati ta' negozjar, ma jkunx possibbli;
2. Jappella għal approċċ aktar armonizzat u strutturat, b'aċċess garantit għall-Parlament, għat-testi tan-negozjar u d-dokumenti relatati kollha, anke dawk ta' natura kunfidenzjali jew klassifikata, inklużi l-mandati ta' negozjar, u għal dokumenti rilevanti oħra użati matul l-istadji preparatorji u n-negozjati nnifshom; iqis, barra minn hekk, li l-Kummissjoni u l-Kunsill għandhom jagħtu lill-Parlament listi aġġornati regolarment tad-dokumenti għad-dispożizzjoni tagħhom relatati man-negozjati;
3. Jilqa' t-tgħarrif bil-miktub mogħti mill-Kummissjoni qabel il-konferenzi internazzjonali u t-tgħarrif orali ta' kuljum mogħti mill-Presidenza tal-Kunsill u mill-Kummissjoni matul dawn il-konferenzi;
4. Jiddispjaċih għall-fatt li l-Parlament ma jitħalliex jattendi, bħala osservatur, il-laqgħat ta' koordinazzjoni tal-UE matul il-konferenzi internazzjonali;
5. Jistieden lit-tliet istituzzjonijiet tal-UE jikkonkludu – f'waqthom – in-negozjati dwar arranġamenti prattiċi mtejba għall-kooperazzjoni u l-kondiviżjoni ta' informazzjoni li nbdew f'Novembru 2016 f'konformità mal-paragrafu 40 tal-Ftehim Interistituzzjonali dwar it-Tfassil Aħjar tal-Liġijiet;
6. Jinnota li d-delega tas-setgħa lill-Kummissjoni mhijiex sempliċement kwistjoni teknika iżda tista' tinvolvi wkoll kwistjonijiet ta' sensittività politika li huma ta' importanza konsiderevoli għaċ-ċittadini, għall-konsumaturi u għan-negozji tal-UE;
7. Ifakkar il-fatt li, kif stabbilit fil-premessa 7 tiegħu, il-Ftehim Interistituzzjonali l-ġdid għandu jiffaċilita n-negozjati fil-qafas tal-proċedura leġiżlattiva ordinarja u għandu jtejjeb l-applikazzjoni tal-Artikoli 290 u 291 tat-TFUE, iżda jiddeplora l-fatt li dan għadu ma seħħx; jesprimi nuqqas ta' sodisfazzjon kbir dwar il-fatt li l-Kunsill għadu riluttanti ħafna li jaċċetta l-atti delegati meta l-kriterji tal-Artikolu 290 tat-TFUE jkunu ssodisfati; jenfasizza li dan iqiegħed pressjoni sostanzjali fuq in-negozjati;
8. Huwa preokkupat ħafna li l-Kunsill qed jipprova, kważi b'mod sistematiku, jissostitwixxi l-atti delegati b'atti ta' implimentazzjoni; iqis li huwa partikolarment inaċċettabbli li l-Kunsill qed jipprova juża l-allinjament ta' wara Lisbona biex jissostitwixxi l-proċedura regolatorja bi skrutinju b'atti ta' implimentazzjoni, minflok b'atti delegati;
9. Jesprimi d-diżappunt tiegħu dwar il-fatt li l-Kummissjoni mhux dejjem iddefendiet il-proposti oriġinali tagħha stess fir-rigward tal-użu tal-atti delegati;
10. Ifakkar li elementi sinifikanti politikament, bħal-listi jew ir-reġistri tal-Unjoni ta' prodotti jew sustanzi, għandhom jibqgħu parti integrali minn att bażiku – meta jkun xieraq fil-forma ta' annessi – u għalhekk għandhom jiġu emendati biss permezz ta' atti delegati; jenfasizza li l-ħolqien ta' listi indipendenti għandu jiġi evitat fl-interess taċ-ċertezza tad-dritt;
11. Jistenna bil-ħerqa li juża reġistru strutturat sew u faċli għall-utent ta' atti delegati, li ġie ppubblikat fit-12 ta' Diċemrbu 2017 u li kien ġie mitlub mill-Parlament;
12. Ifakkar lit-tliet istituzzjonijiet tal-UE li jeħtieġ li jsir aktar progress biex tiġi stabbilita bażi ta' data konġunta ddedikata dwar is-sitwazzjoni attwali tal-fajls leġiżlattivi;
Valutazzjonijiet tal-impatt
13. Itenni l-appell tiegħu għall-inklużjoni obbligatorja fil-valutazzjonijiet tal-impatt kollha ta' analiżi bbilanċjata tal-impatti ekonomiċi, soċjali ambjentali u fuq is-saħħa fuq perjodu medju sa twil ta' żmien;
14. Jenfasizza li l-valutazzjonijiet tal-impatt għandhom iservu biss ta' gwida għat-tfassil aħjar tal-liġijiet, u bħala għajnuna biex jittieħdu deċiżjonijiet politiċi, u fl-ebda każ m'għandhom jieħdu post id-deċiżjonijiet politiċi fil-proċess deċiżjonali demokratiku, u lanqas m'għandhom ifixklu r-rwol ta' dawk li jieħdu d-deċiżjonijiet u li huma politikament responsabbli għalihom;
15. Iqis li l-valutazzjonijiet tal-impatt m'għandhomx jikkawżaw dewmien bla bżonn fil-proċeduri leġiżlattivi, u lanqas m'għandhom jintużaw bħala ostakli proċedurali f'tentattiv li tiġi posposta l-adozzjoni ta' leġiżlazzjoni mhux mixtieqa;
16. Jistieden lill-Kummissjoni tuża l-valutazzjonijiet tal-impatt u l-evalwazzjonijiet ex post biex teżamina l-kompatibbiltà ta' inizjattivi, proposti jew biċċiet ta' leġiżlazzjoni eżistenti mal-Għanijiet ta' Żvilupp Sostenibbli, kif ukoll l-impatt tagħhom, rispettivament, fuq il-progress u l-implimentazzjoni ta' dawn l-Għanijiet;
17. Jemmen li ċerti piżijiet amministrattivi huma meħtieġa għall-iżgurar ta' konformità xierqa mal-objettivi tal-leġiżlazzjoni u l-livell meħtieġ ta' protezzjoni, b'mod partikolari fir-rigward tal-ambjent u l-protezzjoni tas-saħħa pubblika – setturi li fihom iridu jinżammu r-rekwiżiti ta' informazzjoni;
18. Jenfasizza l-importanza li tiġi evitata burokrazija żejda u li titqies il-korrelazzjoni bejn id-daqs tal-kumpanija u r-riżorsi meħtieġa biex l-obbligi jiġu implimentati;
19. Jemmen li, peress li l-kwalità hija ta' importanza fundamentali, il-ħidma tas-simplifikazzjoni regolatorja m'għandhiex isservi bħala pretest biex tintwera inqas ambizzjoni rigward kwistjonijiet ta' importanza vitali għall-protezzjoni tal-ambjent, is-saħħa pubblika jew is-sikurezza tal-ikel;
20. Filwaqt li jenfasizza l-ħtieġa li titqies u tittejjeb l-effiċjenza tal-interventi eżistenti billi jitnaqqsu l-ispejjeż regolatorji mhux meħtieġa, iqis li l-iffissar ta' mira netta għat-tnaqqis tal-ispejjeż regolatorji mhuwiex xieraq, peress li dan inaqqas bla bżonn il-firxa ta' strumenti disponibbli għall-indirizzar ta' kwistjonijiet ġodda jew mhux solvuti, u jinjora l-benefiċċji korrispondenti tar-regolamentazzjoni;
21. Jilqa' l-aħbar tal-Kummissjoni li, fir-rieżami tal-leġiżlazzjoni eżistenti u ta' dik ippjanata, se tikkunsidra l-interessi partikolari tal-mikrointrapriżi u l-SMEs, u se tapplika skemi anqas stretti għal dawn il-kumpaniji f'forma ta' eżenzjonijiet u simplifikazzjonijiet; iħeġġeġ lill-Kummissjoni tistudja kif il-ħtiġijiet tal-SMEs u l-mikrointrapriżi jistgħu jitqiesu aktar fl-abbozzar tal-leġiżlazzjoni, filwaqt li tkompli tiżgura standards għoljin ta' protezzjoni tal-konsumaturi, tal-impjegati, tas-saħħa pubblika u tal-ambjent;
22. Jilqa' t-twaqqif tat-Task Force tal-Kummissjoni dwar is-Sussidjarjetà, il-Proporzjonalità u li "Nagħmlu Anqas b'Aktar Effiċjenza", li trid taħdem id f'id mal-Ftehim Interistituzzjonali biex tiżdied il-fiduċja taċ-ċittadini li jqisu l-prinċipju tas-sussidjarjetà bħala aspett fundamentali tal-proċess demokratiku;
23. Jissottolinja d-dispożizzjonijiet il-ġodda għall-konsultazzjonijiet pubbliċi u mal-partijiet ikkonċernati, li għandhom iservu bħala għodda importanti kemm fil-fażi ta' tħejjija kif ukoll matul il-proċess leġiżlattiv kollu;
Implimentazzjoni u applikazzjoni tad-dritt tal-UE
24. Huwa tal-fehma li fl-implimentazzjoni u t-traspożizzjoni ta' atti tal-UE, trid issir distinzjoni ċara bejn każijiet ta' "gold-plating", li fihom l-Istati Membri jintroduċu rekwiżiti amministrattivi addizzjonali mhux relatati mal-leġiżlazzjoni tal-UE, u l-istabbiliment ta' standards ogħla li jmorru lil hinn mill-istandards minimi fl-UE kollha għall-protezzjoni ambjentali u tal-konsumatur, il-kura tas-saħħa u s-sikurezza tal-ikel;
25. Jistieden lill-Istati Membri jevitaw kemm jista' jkun li joħolqu rekwiżiti amministrattivi addizzjonali meta jittrasponu l-leġiżlazzjoni tal-UE, u f'konformità mal-paragrafu 43 tal-Ftehim Interistituzzjonali, jagħmlu dawn iż-żidiet identifikabbli fl-att ta' traspożizzjoni jew fid-dokumenti assoċjati;
26. Jissottolinja li fl-implimentazzjoni tal-leġiżlazzjoni tal-UE, u meta l-leġiżlazzjoni tal-UE tistabbilixxi biss standards minimi, l-Istati Membri huma liberi li jintroduċu standards ogħla għall-protezzjoni ambjentali u tal-konsumatur, għall-kura tas-saħħa u għas-sikurezza tal-ikel;
OPINJONI tal-Kumitat għall-Petizzjonijiet (25.1.2017)
dwar l-interpretazzjoni u l-implimentazzjoni tal-ftehim interistituzzjonali dwar Tfassil Aħjar tal-Liġijiet
Il-Kumitat għall-Petizzjonijiet jistieden lill-Kumitat għall-Affarijiet Legali u l-Kumitat għall-Affarijiet Kostituzzjonali, bħala l-kumitati responsabbli, biex jinkorporaw is-suġġerimenti li ġejjin fil-mozzjoni għal riżoluzzjoni tagħhom:
1. Jinnota l-objettiv tal-Kummissjoni ta' tfassil aħjar tal-liġijiet, li hija prijorità ta' dan il-mandat, u jafferma l-ħtieġa li tinħoloq leġiżlazzjoni tal-UE ċara, sempliċi, effikaċi u bbilanċjata mmirata biex tiggarantixxi livell għoli ta' protezzjoni fil-qasam soċjali, ambjentali u tal-impjiegi, li tkun faċli biex tiġi trasposta u implimentata;
2. Jinnota li proċeduri leġiżlattivi mtejba fil-livell tal-UE, bil-kooperazzjoni interistituzzjonali f'waqtha u aktar fil-fond, jistgħu jwasslu għal applikazzjoni aktar konsistenti u armonizzata tad-dritt tal-UE;
3. Iqis li l-iżvilupp ulterjuri tat-trasparenza tal-proċess tan-negozjati, b'mod speċjali f'dak li jikkonċerna s-Sħubija Trans-Atlantika ta' Kummerċ u ta' Investiment (TTIP) u l-Ftehim Ekonomiku u Kummerċjali Komprensiv (CETA), kif ukoll tal-proċess leġiżlattiv u l-iskrutinju mtejjeb tal-leġiżlazzjoni eżistenti għandu jkun il-prinċipju gwida tal-implimentazzjoni tal-Ftehim Interistituzzjonali dwar it-Tfassil Aħjar tal-Liġijiet;
4. Jisħaq fuq il-punt li n-negozjati dwar ftehim dwar il-ħruġ skont l-Artikolu 50 tat-Trattat dwar l-Unjoni Ewropea jitwettqu fuq bażi interistituzzjonali; ifakkar li l-Artikolu 50 jikkjarifika biss il-parteċipazzjoni tal-Membri tal-Kunsill Ewropew jew tal-Kunsill; jenfasizza li l-Membri tal-Parlament Ewropew ta' Stat Membru li jkun ħiereġ mill-Unjoni ma jinżammux milli jipparteċipaw fid-dibattiti u fil-votazzjonijiet tal-Parlament u tal-kumitati; ifakkar fil-ħtieġa li tittejjeb it-trasparenza fir-rigward tan-negozjati dwar il-ħruġ kemm fil-livell tal-Parlament kif ukoll fil-livell interistituzzjonali;
5. Jenfasizza l-importanza li jiġi żviluppat u mmexxi 'l quddiem ulterjorment ir-rwol tal-Parlament bħala koleġiżlatur u li tiġi żgurata l-ugwaljanza meta mqabbel mal-Kunsill, kif ukoll li jittejjeb ir-rwol tiegħu bħala korp superviżorju tal-istituzzjonijiet kollha tal-UE;
6. Jisħaq fuq il-punt li f'dak li jikkonċerna l-applikazzjoni tagħha, leġiżlazzjoni tal-UE effikaċi għandha timmira li tiżgura li l-proċeduri stabbiliti fiha jkunu jaqblu mal-iskop sottostanti tal-att leġiżlattiv innifsu, u partikolarment il-mira aħħarija tal-ħarsien tal-ambjent f'dak li jikkonċerna l-iżgurar ta' grad għoli ta' protezzjoni ambjentali.
7. Ifakkar fil-bosta petizzjonijiet li waslu dwar il-kriżi ekonomika u soċjali fl-Unjoni Ewropea, u jemmen li għandha tingħata prijorità lil inizjattivi leġiżlattivi bil-għan li jingħata nifs ġdid lill-ekonomija u jiġu miġġielda l-qgħad u l-impjieg prekarju, l-inugwaljanzi soċjali u l-faqar;
8. Jirrikonoxxi l-importanza tal-ħidma li qed issir fil-Kumitat għall-Petizzjonijiet fil-valutazzjoni tal-kwalità tat-tfassil tal-liġijiet tal-UE f'dak li jikkonċerna l-implimentazzjoni reali tiegħu, u bħala bażi għat-titjib tat-testi u l-proċeduri leġiżlattivi; jinnota, f'dan ir-rigward, kemm hu importanti li jkun hemm kooperazzjoni interistituzzjonali ġenwina mal-Kummissjoni bil-għan li jiġi żgurat li l-petizzjonijiet jiġu eżaminati kif suppost;
9. Iħeġġeġ l-iżvilupp ta' leġiżlazzjoni effiċjenti orjentata lejn l-iżvilupp tal-protezzjoni tal-impjieg u l-kompetittività Ewropea b'enfasi partikolari fuq l-intrapriżi żgħar u ta' daqs medju, fis-setturi kollha tal-ekonomija;
10. Jopponi kwalunkwe inizjattiva leġiżlattiva jew qafas ġuridiku stabbiliti bil-parteċipazzjoni ta' kwalunkwe istituzzjoni tal-UE li jistgħu jwasslu għal prekarizzazzjoni reali tas-suq tax-xogħol, li jirriskjaw li jdaħħlu ammont akbar ta' nies effettivament taħt il-limitu tal-faqar jew li jimminaw id-drittijiet fundamentali minquxa fil-Karta tad-Drittijiet Fundamentali tal-UE;
11. Jiddikjara li l-valutazzjonijiet tal-impatt ta' proposti leġiżlattivi ġodda għandhom iqisu sistematikament l-effetti reali, anki fuq perjodu ta' żmien qasir, fuq objettivi bħalma huma l-ħarsien tad-drittijiet fundamentali taċ-ċittadini, livelli ogħla ta' inklużjoni soċjali, il-kost ta' non-Ewropa u forom ta' impjieg li jipproteġu bis-sħiħ id-drittijiet soċjali u tal-pagi taċ-ċittadini, kif ukoll il-ħarsien xieraq tal-ambjent; iqis li għandu jiġi inkluż ukoll każ ta' prova għall-intrapriżi żgħar u ta' daqs medju; jemmen bis-sħiħ li l-UE jeħtiġilha tadotta leġiżlazzjoni li għandha l-għan li tiżgura l-ogħla livelli ta' ġustizzja soċjali; iqis li huwa essenzjali, għaldaqstant, li l-miżuri u l-istrumenti kollha użati fil-livell tal-UE jridu jkunu mfassla u implimentati b'tali mod li jikkumbattu lill-inugwaljanza, lill-impjieg prekarju u lill-esklużjoni soċjali b'mod effikaċi u konsistenti;
12. Jitlob li jkun hemm konsultazzjoni akbar mas-sħab soċjali fi stadju bikri, u involviment akbar tal-Kumitat Ekonomiku u Soċjali Ewropew u tal-Kumitat tar-Reġjuni, u li jitqies kif dovut it-tħassib tagħhom;
13. Jinnota li l-adozzjoni ta' valutazzjonijiet tal-impatt sistematiċi m'għandhiex twassal għal depolitiċizzazzjoni tal-proċess leġiżlattiv, li konsegwentement taffettwa r-rwol prinċipali tal-Parlament fil-funzjonament demokratiku tal-Unjoni, bħala r-rappreżentant veru tar-rieda diretta u tad-diversità taċ-ċittadini tal-UE, u lanqas m'għandha ddgħajjef il-poter leġiżlattiv tiegħu, billi tagħmel id-dibattiti tiegħu inqas b'saħħithom jew bla sens, u tissostitwixxi d-deċiżjonijiet politiċi meħuda hemmhekk;
14. Jisħaq fuq il-punt li, minħabba l-objettiv li jiġu żgurati t-trasparenza sħiħa fil-proċess ta' teħid ta' deċiżjonijiet u l-ogħla livelli ta' ġustizzja soċjali, l-adozzjoni ta' konsultazzjonijiet u valutazzjonijiet tal-impatt għandu jkollha bħala skop prinċipali l-involviment primarju u sħiħ taċ-ċittadini u l-organizzazzjonijiet tas-soċjetà ċivili u għandha tħeġġeġ l-adozzjoni ta' leġiżlazzjoni li tiżgura l-protezzjoni sħiħa tad-drittijiet fundamentali taċ-ċittadini u l-protezzjoni tal-ambjent; jemmen li l-konsultazzjonijiet u l-valutazzjonijiet tal-impatt għandhom ikunu parti minn proċess usa' ta' demokratizzazzjoni li jwassal għall-parteċipazzjoni diretta taċ-ċittadini fil-fażijiet kollha tal-proċess ta' teħid ta' deċiżjonijiet tal-UE;
15. Jemmen li l-indipendenza tal-Bord tal-Iskrutinju Regolatorju tal-Kummissjoni għandha tissaħħaħ u li r-rwol tiegħu għandu jiġi definit b'mod aktar ċar, u jissuġġerixxi li jitwaqqaf korp komuni għat-tliet istituzzjonijiet, pereżempju Korp Konsultattiv dwar Tfassil Aħjar tal-Liġijiet;
16. Jilqa' l-parteċipazzjoni ta' esperti tal-PE fil-laqgħat tal-Bord tal-Iskrutinju Regolatorju tal-Kummissjoni u l-pubblikazzjoni sistematika tal-abbozzi ta' miżuri delegati jew ta' implimentazzjoni u l-ħolqien ta' reġistru tal-atti delegati;
17. Jitlob li l-Parlament jiġi mistieden jattendi l-grupp ta' ħidma tal-Kunsill u l-laqgħat tal-Coreper, u jinsisti li l-aġendi jiġu trażmessi lill-Parlament b'mod strutturat.
President tal-Kumitat għall-Affarijiet Legali
Is-Sa Danuta Maria Hübner
President tal-Kumitat għall-Affarijiet Kostituzzjonali
Suġġett: Regolamentazzjoni aħjar u l-interpretazzjoni u l-implimentazzjoni tal-Ftehim Interistituzzjonali dwar it-Tfassil Aħjar tal-Liġijiet (2016/2018(INI))
Il-Kumitat għat-Trasport u t-Turiżmu jistieden lill-Kumitat għall-Affarijiet Legali u lill-Kumitat għall-Affarijiet Kostituzzjonali, bħala l-kumitati responsabbli, biex jinkorporaw is-suġġerimenti li ġejjin fil-mozzjoni għal riżoluzzjoni tagħhom:
1. Jafferma mill-ġdid l-appoġġ tiegħu favur il-prijorità ewlenija tal-Ftehim Interistituzzjonali, it-twassil ta' leġiżlazzjoni tal-Unjoni ta' kwalità għolja li tiffoka fuq l-oqsma bl-ogħla valur miżjud għaċ-ċittadini Ewropej; jemmen li l-adozzjoni tad-dritt tal-Unjoni għandha ssir bil-ħsieb li jinkisbu l-objettivi fil-mira bi spiża u piżijiet amministrattiv minimi, filwaqt li jitqiesu l-leġittimità demokratika, is-sussidjarjetà, il-proporzjonalità u ċ-ċertezza legali;
2. Jenfasizza l-importanza tad-djalogu interistituzzjonali dwar il-programmazzjoni pluriennali, kif ukoll dwar il-programm ta' ħidma annwali tal-Kummissjoni, sabiex jiġu identifikati, b'mod konġunt, kwistjonijiet ta' importanza ewlenija għall-Unjoni; jinsisti li meta tkun qed tiddefinixxi l-prijoritajiet tagħha, il-Kummissjoni tieħu kont aħjar taċ-ċikli politiċi marbuta mal-elezzjonijiet Ewropej; iħeġġeġ lill-Kummissjoni biex tressaq il-fajls ewlenin sa mhux iktar tard minn nofs il-perjodu ta' leġiżlatura;
3. Jitlob lill-Kummissjoni tissottometti programmi ta' ħidma annwali li jinkludi l-inizjattivi leġiżlattivi kollha, inklużi l-proposti biex tiġi emendata jew biex titħassar leġiżlazzjoni eżistenti, bi skeda ta' żmien realistika rigward tali sottomissjonijiet;
4. Jisħaq fuq l-importanza li jsiru valutazzjonijiet tal-impatt mhux biss għall-fajls leġiżlattivi, iżda anke f'dak li għandu x'jaqsam ma' atti delegati u ta' implimentazzjoni, li mistennija jkollhom impatti ekonomiċi, ambjentali jew soċjali;
5. Jilqa' l-prattika tal-Kummissjoni li l-konsultazzjonijiet pubbliċi dwar inizjattivi importanti tagħmilhom disponibbli fil-lingwi uffiċjali kollha tal-UE, b'segwitu għat-tħassib espress mill-Parlament Ewropew, biex tintlaħaq l-akbar udjenza possibbli u sabiex ikun iktar faċli li jingħata feedback;
6. Iqis li t-trasparenza hija l-pedament tal-proċessi demokratiċi, inkluż it-tfassil tal-liġijiet; jenfasizza, għalhekk, li t-trasparenza għandha tkun prinċipju kruċjali tal-implimentazzjoni tal-Ftehim Interistituzzjonali dwar Regolamentazzjoni Aħjar; jistieden, għaldaqstant, lill-Kummissjoni tirrispetta l-obbligu tagħha li tinforma b'mod sħiħ lill-Parlament fl-istadji kollha tan-negozjati ta' ftehimiet ma' pajjiżi terzi u organizzazzjonijiet internazzjonali;
7. Jilqa' l-fatt li l-esperti tal-Parlament Ewropew għandhom aċċess għal-laqgħat tal-Grupp ta' Esperti tal-Kummissjoni kif ukoll il-komunikazzjoni fil-pront tal-abbozzi ta' atti delegati u l-ħolqien ta' reġistru tal-atti delegati; jenfasizza l-ħtieġa li jitjieb l-aċċess għad-dokumenti waqt it-tħejjija tal-atti delegati meta tali tħejjija tkun tinvolvi Gruppi ta' Esperti li jiltaqgħu barra mill-qafas tal-Kummissjoni, b'mod partikolari fir-rigward tat-tħejjija ta' standards;
8. Jiddispjaċih dwar il-prattika tal-Kummissjoni li teskludi l-esperti tal-Parlament matul it-tħejjija ta' atti ta' implimentazzjoni fi ħdan il-qafas tal-laqgħat tal-kumitati tal-Komitoloġija; jiddispjaċih ukoll li din il-prattika tintuża wkoll għat-tħejjija u l-implimentazzjoni tal-leġiżlazzjoni tal-Unjoni; jissuġġerixxi li l-Kummissjoni tfassal aġenda aktar ċara tal-laqgħat tal-kumitati tal-Komitoloġija, u tagħmel distinzjoni, minn naħa waħda, bejn is-sessjoni fejn issir il-votazzjoni, u min-naħa l-oħra, il-punti relatati ma' atti ta' implementazzjoni fis-sens tal-Artikolu 291 tat-TFUE u l-punti relatati mat-tħejjija u l-implimentazzjoni tal-leġiżlazzjoni tal-Unjoni, li fir-rigward tagħhom l-esperti tal-Parlament Ewropew għandhom ikunu mistiedna;
9. Jitlob li l-Kummissjoni tipprovdi biżżejjed żmien lill-Parlament, bejn il-votazzjoni fil-Kumitati tal-Komitoloġija u l-adozzjoni ta' att ta' implimentazzjoni, biex il-Parlament ikun jista' jwettaq skrutinju b'mod adegwat tal-atti ta' implimentazzjoni, speċjalment meta jiġi introdott numru sostanzjali ta' bidliet.
Cecilia Wikström, President tal-Konferenza tal-Presidenti tal-Kumitati
Richard Corbett, Rapporteur tal-Kumitat AFCO
Koordinazzjoni leġiżlattiva